GPS tiada kena mengena dengan UMNO, PAS

GPS tiada kena mengena dengan UMNO, PAS

Oleh Shahrul Qaizat

KUCHING: Gabungan Parti Sarawak (GPS) tiada kena mengena dengan UMNO dan PAS, kata Ketua Whip GPS, Dato Sri Fadillah Yusof.

Katanya, dakwaan pihak pembangkang kononnya mengundi GPS adalah sokongan kepada UMNO dan PAS adalah tidak benar.

“GPS tidak bergabung dengan mana-mana parti politik di Semenanjung,” katanya selepas majlis Sembang Santai bersama Dato Sri Fadillah Yusof di Dewan Sri Bunga Rampai, di sini hari ini.

Pada Pilihan Raya Umum ke-15 (PRU-15) ini, GPS bergerak secara solo dengan bertanding di semua 31 kerusi Parlimen.

Mengulas lanjut, Fadillah berkata pembangkang terutama Pakatan Harapan (PH) memang suka ‘kelentong’ serta menabur pelbagai janji.

“Mereka akan kelentong macam-macam, dia akan janji macam-macam, tapi pelaksanaan? Jangan nak haraplah. Jangan dengar sangat,”katanya.

Mengenai kerjasama dengan mana-mana parti gabungan selepas PRU-15 pada 19 November ini, beliau berkata tunggu apa berlaku nanti.

“Tunggu selepas PRU) nanti. Selepas selesai PRU barulah kami akan putuskan untuk bekerjasama dengan siapa. Kami akan melihat dari segi siapa yang boleh membentuk kerajaan (persekutuan) yang stabil dan yang bersetuju dengan tuntutan Sarawak,” katanya.

Bagaimanapun katanya, GPS akan menumpukan perjuangan di negeri ini dan akan membuat keputusan untuk bekerja dengan parti mana selepas PRU.

GPS adalah gabungan empat parti komponen iaitu Parti Pesaka Bimiputera Bersatu (PBB), Parti Rakyat Sarawak (PRS), Parti Demokratik Progresif (PDP) dan Parti Rakyat Bersatu Sarawak (SUPP).

Pada PRU-14, PBB bertanding di 14 kerusi Parlimen (menang 13 kerusi),

SUPP (7) tapi cuma menang satu, PRS (6) menang tiga dan PDP (4) menang dua.

See author's posts


Banjir: 33,500 terjejas di Thailand

BANGKOK: Hujan lebat sejak 25 November lalu mengakibatkan banjir di kebanyakan wilayah di selatan Thailand sekali gus menjejaskan kira-kira 33,500 penduduk.

Wilayah Patthalung dan Songkhla paling teruk terjejas menyaksikan enam sekolah serta semua taman asuhan kanak-kanak di Songkhla terpaksa ditutup untuk memastikan keselamatan pelajar dan kanak-kanak.

Ketua Pengarah Jabatan Pencegahan Bencana dan Mitigasi, Boontham Lertsukhikasem, berkata setakat hari ini, banjir masih melanda Phatthalung dan Songkhla serta Narathiwat, Nakhon Si Thammarat dan Surat Thani.

“Sebanyak 24,748 keluarga terjejas di Phatthalung. Namun, keadaan bertambah baik apabila paras air di daerah yang dilanda banjir semakin surut.

“Di Narathiwat, sebanyak 6,078 keluarga terjejas. Meskipun keadaan bertambah baik, tiga daerah di wilayah itu masih dinaiki air,” katanya dalam satu kenyataan hari ini.

Di Songkhla, sejumlah 2,357 keluarga terjejas manakala di Nakhon Si Thammarat (250 keluarga) dan Surat Thani (60 keluarga).

Sementara itu, Jabatan Meteorologi Thailand meramalkan hujan lebat dijangka mula melanda Chumphon, Surat Thani, Nakhon Si Thammarat, Phatthalung, Songkhla, Pattani, Yala, Narathiwat, Krabi, Trang, dan provinsi Satun, bermula semalam hingga hari ini.

Hujan lebat sekali-sekala diramal melanda Nakhon Si Thammarat, Phatthalung, Songkhla, Pattani, Yala, Narathiwat, Krabi, Trang dan Satun hari ini.

“Monsun timur laut yang kuat berlaku di Teluk Thailand dan di selatan, sementara keadaan tekanan rendah di Laut China Selatan akan mula bergerak ke pantai Malaysia.

“Hujan lebat kemungkinan akan berlaku di selatan. Penduduk di kawasan berisiko dinasihatkan berhati-hati kerana ia boleh menyebabkan banjir kilat,” katanya.

Dalam pada itu di Moscow, jumlah korban akibat konflik dalaman di Yaman telah melebihi 230,000 orang, lapor agensi berita Sputnik, memetik Pejabat Pertubuhan Bangsa-Bangsa Bersatu (PBB) bagi Penyelarasan Hal Ehwal Kemanusiaan (OCHA).

“Konflik di Yaman telah meragut 233,000 nyawa. Jumlah yang mengejutkan ini tidak dapat diterima,” ciap OCHA di Twitter.

“Yaman dalam keadaan genting. Gencatan senjata diperlukan sekarang,” katanya.

Negara itu dicengkam konflik dalaman antara pasukan pemerintah dan gerakan Houthi selama lebih enam tahun. Gabungan yang dipimpin Arab Saudi telah melakukan kempen serangan udara terhadap pemberontak Houthi sejak 2015, atas permintaan Presiden Abdrabuh Mansour Hadi.

Pentadbiran Presiden Amerika Syarikat Donald Trump telah bersedia untuk mengisytiharkan gerakan Houthi sebagai pertubuhan  pengganas, tetapi pegawai PBB meminta Washington untuk mempertimbangkannya semula, kerana bimbang langkah itu akan menyekat usaha kemanusiaan antarabangsa dan menggugat kemajuan menuju penyelesaian yang aman.

Krisis kemanusiaan di Yaman disifatkan yang terburuk di dunia.-Bernama

See author's posts


Dr Richard fokus kepada pembangunan setelah menang

KUCHING:”Fokus saya sekarang adalah untuk meneruskan pembangunan yang sedang dan akan dilaksanakan di kawasan saya’.

Demikian kata-kata Dr Richard Rapu, calon. Gabungan Parti Sarawak (GPS) setelah secara rasmi memenangi kerusi Parlimen Betong dengan majoriti 11,302 undi.

Calon muka baharu GPS itu, menewaskan calon PKR dari Pakatan Harapan, Patrick Kamis dan calon Bebas, Hasbie Satar.

Dr Richard berkata, beliau akan terus bekerjasama dengan tiga Ahli Dewan Undangan Negeri (ADUN) dibawah kawasan parlimennya bagi meneruskan segala usaha yang sedang dan akan dijalankan di kawasan itu.

Parlimen Betong merangkumi DUN Saribas, Layar dan Bukit Saban.

Dr Richard juga menzahirkan ucapan terima kasih kepada penyokong.

See author's posts


Fury kekalkan mahkota kejuaraan

FURY bergambar bersama mahkota kejuaraannya.

TYSON Fury mengekalkan mahkota kejuaraan WBC heavyweight semalam selepas menewaskan rakan sepelatih Dillian Whyte ketika pusingan keenam di Stadium Wembley.

Kemenangan untuk ‘Gypsy King’, berlangsung di bumi UK buat kali pertama dalam tempoh empat tahun disaksikan oleh 94,000 peminat.

Fury, 33, yang belum tewas berkata ia adalah pertarungan terakhirnya dan mengumumkan bahawa ‘Ini mungkin perlawanan terakhir untuk Gypsy King.”

Sebaik perlawanan dimulakan, juara bertahan itu mengambil inisiatif untuk mengawal pertarungan dengan beberapa pukulan tepat di kepala dan badan.

Whyte gagal untuk bertahan dengan perlawanan terhenti beberapa kali apabila Whyte berada dalam keadaan tidak stabil selepas tumbukan padu Fury mengenai bahagian kepala dan badan.

“Saya terharu dengan sokongan ini,” kata Fury.

“Saya tidak percaya 94,000 peminat lelaki dan wanita datang melihat saya, Dari lubuk hati saya, terima kasih kepada semua orang yang membeli tiket dan berjaya malam untuk menonton pertarungan ini,” katanya.-AFP

See author's posts


Gempa susulan 6.4 magnitud gegar utara Filipina

MANILA: Gempa bumi susulan menggegarkan utara Filipina pada awal Rabu, beberapa jam selepas gempa bumi kuat mengakibatkan sekurang-kurangnya enam cedera di bandar Abra di Lagayan dan menyebabkan kerosakan besar kepada sebuah hospital dan beberapa gereja lama, menurut pihak berkuasa.

Gempa bumi berukuran 6.4 magnitud itu melanda bandar pergunungan Dolores di wilayah Abra lewat Selasa diikuti dengan banyak gegaran susulan sepanjang malam, kata pejabat seismologi negeri.

“Kami bersembunyi di bawah meja dan keluarga saya hanya keluar dari rumah selepas gegaran berhenti,” kata penyelamat Abra, Ron Sequerra kepada AFP melalui telefon, sambil menambah keluarganya telah dikejutkan oleh gegaran tanah yang kuat.

Pejabat Datuk Bandar Lagayan dan sebuah bangunan sekolah tinggi ditutup selepas mereka mengalami keretakan dan tingkap kaca pecah, menurut gambar yang disiarkan di laman Facebook rasmi bandar itu.

Di bandar Batac di wilayah jiran Ilocos Norte, beberapa pesakit menghabiskan hampir sepanjang malam di luar hospital kerajaan selepas siling runtuh di beberapa bilik dan peralatan rosak, kata kakitangan hospital.

Batu-batu berguling menuruni lereng bukit buat sementara waktu menghalang jalan yang menghubungkan Batac ke bandar berdekatan Banna, tetapi pegawai penyelamat berkata tanah runtuh sejak itu telah dibersihkan.

Beberapa gereja lama di Abra dan Ilocos Norte juga mengalami kerosakan, kata pejabat pertahanan awam.

Gabenor Ilocos Norte Matthew Manotoc mengisytiharkan cuti sekolah dan pekerja kerajaan diberitahu supaya tidak bekerja sementara pihak berkuasa memeriksa integriti bangunan untuk memastikan tahap keselamatan para pekerja.

Menurut kiraan rasmi pada Julai, gempa bumi berukuran 7.0 magnitud juga di wilayah pergunungan Abra mencetuskan tanah runtuh dan retakan tanah, membunuh 11 orang dan mencederakan beberapa ratus yang lain.

Gempa bumi adalah kejadian harian di Filipina, yang terletak di sepanjang “Ring of Fire” Pasifik, sebuah arka seismik yang kuat serta aktiviti gunung berapi yang terbentang dari Jepun melalui Asia Tenggara dan merentasi lembangan Pasifik. – AFP

See author's posts


Asia harus teraju langkah buka perlindungan paten

KUALA LUMPUR: Asia harus menerajui langkah membuka perlindungan paten bagi menghasilkan versi generik ubat-ubatan penting yang lebih murah untuk menyelamatkan nyawa, khususnya bagi penyakit kritikal dari Covid-19 hingga HIV/Aids, kata Perdana Menteri Tan Sri Muhyiddin Yassin.

Beliau yang menyambut baik kenyataan Presiden Amerika Syarikat Joe Biden yang menyatakan hasrat menyokong usaha mengetepikan sementara perlindungan harta intelek (IP) bagi vaksin Covid-19 berkata, langkah itu seharusnya membuka laluan ke arah transformasi penuh sistem paten farmaseutikal.

“Menghentikan ia buat sementara tidak memadai. Kewajipan kita adalah untuk mengetepikan ia secara keseluruhan,” katanya dalam ucapan yang disempaikan menerusi rakaman video di persidangan Nikkei’s Future of Asia di Tokyo, semalam.

Muhyiddin berkata, berdasarkan kepada Artikel 25(1) Universal Declaration of Human Rights, Pertubuhan Bangsa-bangsa Bersatu (PBB), sudah tiba masanya bagi inovasi-inovasi ini termasuk ubat-ubatan, vaksin dan peralatan perubatan dibawa keluar dari ruang lingkup hak paten individu, dan sebagai gantinya hak milik harta global seharusnya diwujudkan.

Bagi membolehkan Asia mencegah dan melawan pandemik dengan lebih efektif, beliau berkata ia perlu beralih daripada pendekatan nasionalisme semata-mata, kepada perkhidmatan kesihatan untuk pelaburan dalam kesihatan sebagai kebaikan awam global.

“Dengan menguruskan infrastruktur kesihatan sebagai kebaikan awam global, ia bermakna Asia secara keseluruhannya, menguruskan kesihatan dengan cara bagaimana banyak negara secara sendiri menguruskan isu pendidikan, keselamatan dan alam sekeliling mereka. Hakikatnya ia sebagai bahagian kritikal persamaan global yang disokong oleh pelaburan kolektif demi kepentingan semua,” katanya.

Perdana Menteri menegaskan bahawa jangkitan Covid-19 harus ditangani secepat mungkin untuk mencegah varian mutasi yang menjadikan vaksin semasa menjadi tidak lagi berkesan, namun beliau sedar dengan kewujudan rintangan ciptaan manusia untuk mencapai usaha ini.

“Contohnya, 27 negara kaya mempunyai 35.5 peratus vaksin ini, walaupun ia hanya meliputi 10.5 peratus daripada penduduk dunia. Negara-negara ini mempunyai dos vaksin yang cukup untuk mengimunkan penduduk melebihi jumlah penduduknya,” kata Muhyiddin.

Bukan itu sahaja, Muhyiddin berkata 20 peratus atau 252 juta daripada 1.23 bilion dos yang diberikan kepada orang ramai di 174 negara setakat ini, adalah di Amerika Syarikat sahaja.

Dari segi pengeluaran pula, beliau berkata China dan India mengeskport masing-masing kira-kira 200 juta dan 66 juta dos vaksin, sekitar 48 peratus dan 34 peratus daripada jumlah pengeluaran masing-masing.

“Sebagai perbandingan Amerika Syarikat dan United Kingdom hanya mengeksport tiga juta dan sejuta dos vaksin mereka masing-masing, atau hanya sekadar 1.1 peratus dan empat peratus jumlah pengeluaran keseluruhan masing-masing” katanya.

Muhyiddin berkata, kegagalan kepimpinan global menangani pandemik Covid-19 adalah disebabkan sifat berat sebelah seperti berpuak-puak, persaingan tidak sihat, dan pemikiran jangka pendek.

“Sudah tentu tidak realistik untuk menjangka negara-negara tidak akan bersaing, atau mereka mengetepikan usaha membina kepentingan sendiri; tapi kita juga perlu sedar bahawa kejayaan jangka panjang sering kali bukan bermakna melonjakkan negara anda ke hadapan melangkaui segalanya sepanjang masa, setiap kali.

“Tentunya ada pandangan bahawa di dunia pasca Covid-19 ini, negara-negara yang paling dermawan, yang membina jambatan dan bukannya ‘tembok pemisah’; serta yang menyatukan jiran-jiran mereka dan bukannya menghalau mereka; yang akan berjaya,” tambahnya.

Sementara itu Perdana Menteri berkata, kejayaan bergantung kepada sama ada institusi rantau Asia boleh mengukuhkan diri dengan mekanisma pengurusan konflik yang lebih mantap, dan bergerak maju kearah pandangan lebih fleksibel terhadap kedaulatan negara.

Beliau berkata, dengan mempamerkan keupayaan untuk berkongsi kepimpinan dengan negara serantau yang lebih lemah dalam menguruskan konflik ekonomi dan keselamatan, peningkatan kuasa Asia boleh meraih kredibiliti serta kepercayaan global, dan ia boleh membantu ke arah sumbangan substantif terhadap tadbir urus global dari satu sudut kepimpinan dan kekuatan.

Muhyiddin berkata, Malaysia juga berikrar akan melakukan yang terbaik bagi menamatkan kesengsaraan pandemik, memutuskan kitaran kemiskinan dan memberi bantuan kepada mereka yang terkesan dengan kezaliman.

“Kita perlu bantu sedaya upaya, bukan kerana kita inginkan perdagangan, bukan kerana kita ingin perluaskan pengaruh geo-politik, tetapi kerana itu adalah tindakan bermoral yang yang tepat untuk dilaksanakan,” katanya. – Bernama

See author's posts


Penyukatan tanah NCR berterusan

MIRI : Kerja-kerja penyukatan Tanah Hak Adat Bumiputera (NCR) bukan dilakukan secara bermusim tetapi ia adalah berterusan, menurut Timbalan Ketua Menteri Datuk Amar Awang Tengah Ali Hasan.

Justeru, katanya ini membuktikan Kerajaan Sarawak terus mengiktiraf dan mempertahakan hak rakyat ke atas tanah mereka sekiranya tuntutan tersebut adalah sahih mengikut perundangan.

Katanya, kerja-kerja penyukatan tanah sebenarnya telah dilaksankan sejak daripada tahun 60-an lagi hingga 2010 dan menggunakan kaedah penyukatan melalui Operasi Penyelesaian, Pengkuruan Bahagian III Kanun Tanah Negeri.

“Daripada tempoh 1960 hingga 2010 kita cuma berjaya menyukat 260,000 hektar.

“Untuk tempoh 50 tahun, jika kita kira dari segi purata cuma dalam 5,200 hektar  tanah NCR dapat diukur setahun sedangkan permintaan untuk menyukat tanah NCR ini semakin bertambah, jadi kita cari pendekatan baharu mempercepatkan penyukatan tanah ini dengan insiatif Program Pengukuran Tanah NCR Inisiatif Baharu pada 2010,” katanya.

Awang Tengah berkata demikian pada sidang media selepas menyerahkan Surat Hak Milik Tanah Seksyen 18 Kanun Tanah Negeri Bagi Kampung Nusah dan Kampung Sebalik Tiris, Bekenu secara simbolik kepada 50 orang penerima di sebuah hotel terkemuka di sini, semalam.

Sebanyak 362 surat hak milik tahan diserahkan kepada 265 penerima.

Datuk Amar Awang Tengah yang juga Menteri Pembangunan Bandar dan Sumber Asli II Sarawak dan Menteri Perdagangan Antarabangsa dan Industri, Terminal Perindustrian dan Pembangunan Usahawan Sarawak berkata, di bawah inisiatif baharu ini  kerja-kerja penyukatan tanah  dilaksanakan secara dua peringkat  yang mana pada peringkat pertama, pengukuran perimeter dan pewartaan di bawah Seksyen 6 Kanun Tanah Negeri sebagai Rizab Komunal Bumiputera (Pertanian).

Pada peringkat kedua pula, beliau berkata, pengukuran secara lot individu dan pengeluaran surat hak milik tanah di bawah Seksyen 18 Kanun Tanah Negeri akan dilaksanakan.

“Di bawah inisiatif baharu tersebut, seluas 999,853 hektar  tanah telah berjaya diukur dan daripada jumlah tersebut , seluas 776,226 hektar tanah telah pun diwartakan.

“Bayangkan betapa jauh perbezaan ‘output’ penyukatan melalui inisiatif baharu sejak 2010 hingga hari ini berbanding program penyukatan lama 1960-2010,” ujarnya.

Menurut beliau, setakat ini, sebanyak 46,346 lot individu telah berjaya diukur yang melibatkan kawasan seluas 55,970 hektar yang telah dan akan dikeluarkan surat hak milik Seksyen 18 KTN.

Hadir sama, Menteri Muda Wanita dan Pembangunan Kanak-kanak Sarawak, Datuk Rosey Yunus, Ahli Dewan Undangan Negeri (ADUN) Lambir, Ripin Lamat, Residen Miri, Abdul Aziz Yusuf, Penolong Pengarah (Tanah) Jabatan Tanah & Survei Sarawak, Unus Tambi dan Penguasa JTS Bahagian Miri, Anthony Aboi.

Oleh LIONG CHAI LING

See author's posts


1,127 agropreneur muda terima bantuan geran RM21.27 juta

KAMPAR: Seramai 1,127 agropreneur muda menerima bantuan geran berjumlah RM21.27 juta menerusi Geran Agropreneur Muda (GAM) sejak 2016, kata Timbalan Menteri Pertanian dan Industri Makanan II Datuk Che Abdullah Mat Nawi.

Beliau berkata daripada jumlah tersebut, sebanyak RM7.63 juta diperuntukkan untuk sektor tanaman melibatkan seramai 380 peserta manakala sektor perikanan (61 peserta) dengan peruntukan sebanyak RM1.2 juta.

Katanya bagi sektor penternakan melibatkan seramai 459 peserta dengan menerima bantuan geran berjumlah RM9.24 juta manakala 227 orang lagi menerima bantuan geran bernilai RM3.18 juta untuk bidang pemprosesan makanan.

“Bantuan geran ini merangkumi semua bidang di bawah agromakanan iaitu tanaman, perikanan, ternakan, industri makanan dan pemasaran.

“Pada tahun ini sehingga kini, di negeri Perak sahaja, seramai 17 agropreneur muda telah diluluskan geran berjumlah RM333,600,” katanya selepas merasmikan program Jelajah Agropreneur Muda (JAM) Perak di Pusat Transformasi Luar Bandar (RTC) Gopeng, dekat sini baru-baru ini.

Che Abdullah berkata sehingga kini, seramai 6,063 agropreneur muda di seluruh negara telah menerima kelulusan untuk Geran dan Pembiayaan Khas Agropreneur Muda melibatkan peruntukan sebanyak RM108.29 juta.

Pada program itu, beliau melawat projek tanaman nanas MD2 dan ‘crystal honey’milik Muhamad Faris Mohd Fozi, 23, yang menerima bantuan GAM bernilai RM20,000 pada tahun ini.

Muhammad Faris ketika ditemui pemberita berkata beliau mula menceburi penanaman nanas sejak 2018 di kawasan seluas 1.11 hektar di Gua Tempurung, di sini.

Katanya beliau telah memperluaskan lagi tanaman itu di tanah seluas 4.468 hektar di Taman Seri Raia, Kampung Kepayang, di sini, selepas mendapat bantuan Geran Agropreneur Muda.

“Program ini telah memberi manfaat kepada golongan belia untuk menceburi bidang pertanian,” katanya, sambil menambah beliau memperoleh pendapatan lebih RM50,000 setahun dengan mengusahakan tanaman nanas.- Bernama

See author's posts


RM46 bilion untuk laksana 960 projek pembangunan Sarawak

Oleh Azreen Keria

KOTA SAMARAHAN: Kerajaan Gabungan Parti Sarawak memperuntukkan hampir RM46 bilion untuk pembangunan infrastruktur negeri ini membabitkan 960 projek dalam pelbagai peringkat.

Timbalan Premier Sarawak, Datuk Amar Douglas Uggah Embas berkata negeri ini bersama Kerajaan Pusat komited untuk mempergiatkan lagi pembangunan prasarana di Sarawak.

Katanya, beberapa projek telah disiapkan, manakala sebahagian lagi masih dalam pembinaan dan di peringkat pra-kontrak.

Antara projek infrastruktur utama yang dilaksanakan adalah Lebuhraya Pan Borneo, Jalan Pesisir dan Jalan utama (CSTR) serta Sarawak-Sabah Link Road (SSLR).

Ini juga termasuk mewujudkan Agensi Pembangunan Bersepadu Wilayah Samarahan (IRSDA), Agensi Pembangunan Sri Aman (SADA) dan Koridor Tenaga Diperbaharui Sarawak (SCORE).

“Semua ini adalah projek untuk rakyat,” katanya berucap pada sesi keempat Istiadat Konvokesyen UNIMAS ke-26 di sini hari ini.

Uggah berkata, semua projek pembangunan itu bertujuan untuk meningkatkan taraf hidup masyarakat dan ekonomi setempat dengan mewujudkan lebih banyak peluang perniagaan dan pekerjaan.

“Sambungan jalan raya adalah penting untuk Sarawak, kerana ia menyediakan peluang baharu dan membuka potensi ekonomi.

“Sehingga kini, sebanyak 30,650 kilometer (km) jalan raya negeri dan 1,591 km Jalan Persekutuan dilaksanakan di negeri ini.

“Ini tidak termasuk jalan milik persendirian, seperti jalan ladang dan balak,”katanya.

Beliau berkata, dengan keadaan tanah gambut, kawasan berbukit-bukau serta pergunungan, ia amat mencabar serta memerlukan perbelanjaan besar untuk mencurah pembangunan.

“Bagaimanapun, ini tidak boleh dijadikan alasan untuk kita mengabaikan penduduk luar bandar.

“Semua orang berhak menikmati kemakmuran ekonomi Sarawak, keterangkuman sosial, dan persekitaran yang mampan,” katanya.

See author's posts


INSIDEN SARAWAK UNITED FC DISIASAT

PERSATUAN Bola sepak Malaysia (FAM) akan melakukan siasatan terperinci terhadap insiden perlawanan Liga Premier membabitkan Sarawak United menentang Negeri Sembilan FC dalam aksi yang berlangsung di Stadium Kuala Lumpur Cheras, Jumaat lalu.

Pengerusi Jawatankuasa Pengadil, Datuk S Sivasundaram berkata, pihaknya tidak akan mengamalkan sikap pilih bulu dalam menentukan hukuman kepada pemain, pegawai pasukan atau pengadil yang mencetuskan insiden pada malam terbabit sebelum tindakan susulan diambil.

Katanya keselamatan pengadil menjadi keutamaan pihaknya, namun tidak mahu menjatuhkan hukuman tanpa mendengar penjelasan lanjut daripada kedua-dua pihak.

“Tiada pihak yang akan terlepas kerana jika pengadil diserang pemain atau pegawai pasukan ia adalah kesalahan serius.

“Saya sedia maklum mengenai insiden berkenaan dan keputusan berkaitan siapa yang akan dikenakan hukuman diketahui Isnin ini,” katanya semalam.

Selain itu, Sivasundaram menasihati pemain dan pegawai pasukan supaya mengawal kemarahan dan menggunakan saluran yang betul jika tidak berpuas hati terhadap keputusan pengadil.

“Kita berharap insiden seumpama itu tidak berulang lagi kerana jika terbukti ada serangan terhadap pengadil kemungkinan mereka boleh dikenakan tindakan oleh Jawatankuasa Tatatertib FAM,” ujarnya.

Pada perlawanan Jumaat lalu, yang menyaksikan Negeri Sembilan FC menang 1-0, pengadil, Mohd Kamil Zakaria Ismail diserang beberapa pemain Sarawak United FC selepas aksi berakhir.

Oleh ADI SAFARMAN

See author's posts


Agong berkenan terima menghadap Presiden Singapura

KENANGAN… Al-Sultan Abdullah Ri’ayatuddin Al-Mustafa Billah Shah merakam kenangan besama Presiden Singapura Halimah Yacob semasa mengadap Seri Paduka di Hotel InterContinental Park Lane, London, United Kingdom, kelmarin. • Foto BERNAMA

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan menerima menghadap Presiden Singapura Halimah Yacob di Hotel InterContinental Park Lane, London, United Kingdom (UK), Ahad lalu.

Majlis menghadap itu adalah atas titah perkenan Seri Paduka yang kini berada di London bersama Raja Permaisuri Agong Tunku Hajah Azizah Aminah Maimunah Iskandariah bagi menghadiri istiadat pemakaman negara, mendiang Ratu Elizabeth II yang berlangsung semalam.

Datuk Pengelola Bijaya Diraja Istana Negara, Datuk Seri Ahmad Fadil Shamsuddin, berkata, kedua-dua pemimpin menyentuh berkenaan pengukuhan hubungan dua hala yang istimewa dan erat terjalin sekian lama antara Malaysia dan Singapura dalam sesi selama 45 minit bermula 9.30 pagi waktu tempatan.

“Seri Paduka dan Halimah turut menyentuh berkenaan usaha-usaha kerjasama mendalam antara Malaysia dan Singapura serta pelaksanaan pelbagai skim perjalanan merentas sempadan seperti Skim Laluan Hijau Timbal Balik, Skim Perjalanan Lengkap Vaksin dan Skim Pengaturan Ulang Alik Berkala.

“Seri Paduka turut menzahirkan setinggi penghargaan kepada kerajaan Singapura atas persilaan Perdana Menteri Singapura kepada Baginda untuk berangkat menghadiri perlumbaan Formula 1 Grand Prix Singapura 2022 yang akan berlangsung selama dua hari, bermula 1 Oktober ini,” katanya dalam hantaran di Facebook Istana Negara, malam Ahad lalu.

Ahmad Fadil berkata, Seri Paduka berdua turut dijadualkan berangkat melakukan lawatan negara ke Singapura selama tiga hari bermula 25 Oktober selepas tarikh lawatan asal pada 19 September ditangguhkan berikutan lawatan khas Seri Paduka berdua ke London bermula 16  hingga 21 September bagi memenuhi jemputan rasmi kerajaan UK.

Sementara itu katanya, Seri Paduka berdua dijadualkan berangkat ke Majlis Resepsi Bersama Raja Britain, Raja Charles III di Istana Buckingham, London pada 6.00 petang waktu tempatan semalam.

“Ia diikuti keberangkatan Seri Paduka berdua ke Westminster Hall, London untuk memberi penghormatan terakhir kepada mendiang Ratu Elizabeth II,” katanya. Selain itu katanya, Al-Sultan Abdullah juga dijadual mengadakan pertemuan dengan Sultan Brunei, Sultan Hassanal Bolkiah hari ini (20 September). – Bernama

See author's posts


Rundingan MA63 masih diteruskan

SEMATAN: Ketua Menteri Datuk Patinggi Abang Johari Tun Openg menegaskan bahawa rundingan mengenai hak Sarawak yang terhakis di bawah Perjanjian Malaysia 1963 (MA63) masih diteruskan dengan kerajaan Persekutuan ketika diminta untuk mengulas mengenai perkembangan terkini rundingan tersebut.

“Masih terdapat beberapa perkara tertangguh yang perlu dibincangkan antara Kerajaan Negeri dan Kerajaan Persekutuan mengenai usaha Sarawak menuntut kembali hak-hak yang terhakis di bawah MA63.

“Apabila perkara ini dibangkitkan nanti, saya akan berunding dengan Jawatankuasa Perundingan MA63 Dewan Undangan Negeri (DUN),” katanya.

Beliau berkata demikian pada sidang media selepas lawatan dan merasmikan Pos Kawalan Sempadan serta Majlis Pecah Tanah Masjid dan Anjung Usahawan Telok Melano di Sematan, semalam.

Jelasnya, jawatankuasa MA63 yang dipengerusikan bekas Perdana Menteri Tun Dr Mahathir Mohamad sebelum ini sudah tidak wujud lagi.

“Sekarang Perdana Menteri, Tan Sri Muhyiddin Yassin telah menubuhkan portfolio baharu, Hal Ehwal Sabah dan Sarawak di bawah Jabatan Perdana Menteri.

“Yang mana menterinya Datuk Seri Maximus Ongkili dan timbalannya Datuk Hanifah Hajar Abdul Taib sedang meneliti lain-lain perkara yang belum selesai. Jadi sekarang kita menunggu mesyuarat rasmi MA63,” jelasnya.

Sementara itu, ketika berucap di dalam majlis tersebut, Abang Johari berkata usaha untuk mengembalikan hak-hak negeri yang terhakis di bawah MA63 adalah diteruskan oleh beliau setelah dimulakan oleh mantan Ketua Menteri Allahyarham Pehin Sri Adenan Satem.

“Saya dan rakan-rakan Gabungan Parti Sarawak (GPS) akan terus berusaha untuk mengembalikan hak-hak negeri yang terhakis berlandaskan kepada perlembagaan.

“Apabila berpolitik, kita melihat masa depan anak cucu dan kita akan usahakan sebaik mungkin dan bukan untuk peribadi.

“Saya sudah 40 tahun terlibat dalam politik, dan tiada agenda peribadi. Allah berikan saya kesihatan, dan saya gunakan apa yang ada untuk menjalankan ibadah, ini adalah ibadah saya,” tegasnya.

Oleh Zarina Abdullah

See author's posts


UEFA ‘berkorban’ 236 juta euro

BOLA SEPAK EROPAH

UEFA semalam berkata bahawa ia telah memperuntukkan 236.5 juta euro
kepada 55 persatuan anggotanya untuk membantu mengatasi kesan kewangan yang
disebabkan oleh wabak Covid-19.

Setiap persekutuan kebangsaan akan menerima 4.3 juta euro yang boleh
digunakan untuk “keutamaannya sendiri memandangkan kesan negatif Covid-19
terhadap bola sepak di semua peringkat,” kata badan itu dalam satu
kenyataan.

Dana tersebut berasal daripada program bantuan HatTrick UEFA yang
dibuat pada tahun 2004 untuk menyokong projek pembangunan bagi setiap anggota
persekutuan. Program ini akan mengagihkan 2.6 bilion euro menjelang 2024, kata
UEFA.

“Sukan kita menghadapi cabaran yang belum pernah terjadi
sebelumnya yang disebabkan oleh krisis Covid-19. UEFA ingin membantu anggotanya
untuk bertindak balas dengan cara yang sesuai dengan keadaan khusus
mereka,” kata presiden UEFA, Aleksander Ceferin.

“Akibatnya, kami telah bersetuju bahawa sehingga 4.3 juta euro
setiap persatuan, yang dibayar untuk baki musim ini dan seterusnya, dan juga
sebagai sebahagian daripada dana pelaburan, dapat digunakan dengan anggota kami
melihatnya sesuai untuk membangun kembali komuniti bola sepak. “

Minggu lalu badan pentadbir bola sepak Eropah mengeluarkan pembayaran
faedah hampir 70 juta euro kepada kelab yang mengalami masalah kewangan semasa
krisis kesihatan.

Wang itu pada asalnya diketepikan untuk dibayar kepada kelab-kelab
yang telah melepaskan pemain untuk perlawanan antarabangsa setelah tamat
play-off kelayakan Kejuaraan Eropah.

Badan pentadbir global FIFA mengumumkan pada hari Jumaat bahawa ia
akan melepaskan 150 juta dolar kepada 211 persatuan anggotanya “sebagai
langkah pertama rancangan bantuan”.

Dana tersebut berasal daripada program Forward 2.0, yang dilancarkan
pada tahun 2016 dan akan memberikan keseluruhan 1.746 bilion dolar. – AFP

See author's posts


Satu lagi kes positif Covid-19

SHEILA ZAIDI

KUCHING: Sarawak mencatatkan satu kes positif Covid-19 semalam membabitkan seorang pelajar yang balik dan menuntut di Temboro Karas Magetan, Jawa Timur Indonesia.

Timbalan Ketua Menteri Datuk Amar Douglas Uggah Embas berkata pelajar berkenaan kini sedang dirawat di Hospital Sibu.

“Ujian Polymerase Chain Reaction (PCR) yang diambil daripada pelajar tersebut semasa di Pusat Kuarantin di Hotel Pullman Kuching sebanyak dua kali adalah negatif.

“Namun, ujian kali ketiga yang dijalankan oleh Pejabat Kesihatan Bahagian Sibu menunjukkan keputusan positif,” katanya pada sidang media di sini semalam.

Menurut Uggah, bilangan kes orang yang disyaki (PUI) semalam pula mencatatkan sebanyak 62 kes, manakala PUI yang masih menunggu keputusan ujian adalah sebanyak 15 kes.

Sementara itu, 16 kes pula telah dilaporkan sembuh dan discaj dari hospital, katanya.

Tambah Uggah, daripada 16 kes tersebut, 14 kes adalah dari Hospital Umum Sarawak (HUS) manakala dua kes lagi dari Hospital Sibu.

Daripada jumlah keseluruhan kes, 71.69 peratus kes positif Covid-19 telah sembuh, jelasnya.

Jawatankuasa Pengurusan Bencana Negeri Sarawak (JPBNS) juga memutuskan arahan kuarantin di rumah bagi rakyat Sarawak yang balik dari Semenanjung, Sabah dan Labuan.

Manakala untuk Bahagian Miri khasnya (kawasan pedalaman seperti Bario, Mulu dan Long Lama) yang tidak mempunyai  kemudahan saringan Covid-19 di klinik, mereka dikehendaki untuk dikuarantin di pusat kuarantin untuk diambil sampel.

Kata Uggah, sekiranya keputusan sampel adalah negatif, barulah mereka dibenarkan pulang ke rumah.

See author's posts


700 individu terima sumbangan Ramadan

SIMANGGANG: Ahli Dewan Undangan Negeri (ADUN) Lingga, Simoi Peri terus menyerikan lagi suasana sambutan bulan Ramadan yang berlangsung di kawasan tadbir beliau.

Ia terbukti apabila beliau menerusi Pusat Khidmat Wakil Rakyat  Lingga menyampaikan sumbangan Ramadan kepada 700 individu terpilih dari Kampung Datuk, Kampung Tanah Baharu Sembau, Kampung Skait, Kampung Stumbin/ Pangkat, Kampung Agropolitan Seduku dan di Lingga.

Sumbangan Ramadan berkenaan disampaikan oleh wakil pusat tersebut kepada para Ketua Kaum dan ahli Ranting Parti Pesaka Bumiputera Bersatu (PBB) Lingga untuk diagih kepada individu daripada kampung-kampung berkenaan.

“Individu yang dipilih untuk menerima sumbangan Ramadan ini daripada Pusat Khidmat Wakil Rakyat DUN Lingga terdiri daripada golongan asnaf, warga emas, Orang Kelainan Upaya (OKU) dan ibu tunggal.

“Tujuan utamanya adalah membolehkan golongan berkenaan merasai suasana bulan Ramadan seperti yang dirasai oleh individu-individu berkeupayaan lain di kawasan DUN Lingga ini,” menurut Simoi.

Selain itu, sumbangan berkenaan kata beliau, secara tidak langsung dapat mengurangkan bebanan golongan tersebut yang sebelum ini terkesan akibat penularan pandemik Covid-19 dalam negeri ini.

“Saya mohon kepada penerima sumbangan Ramadan ini agar kekal mematuhi prosedur operasi standard (SOP) yang digariskan oleh kerajaan demi mengurangkan risiko jangkitan Covid-19.

“Kita jaga kita. Amalkan ibadah puasa dalam keadaan selamat dan manfaatkan sepenuhnya sumbangan ini bersama ahli keluarga masing-masing sepanjang sambutan bulan mulia ini,” kata Simoi.

Aktiviti penyampaian sumbangan Ramadan ini adalah merupakan rutin tahunan Pusat Khidmat Wakil Rakyat Lingga untuk membantu golongan kurang bernasib baik di kawasan Sri Aman, Lingga dan Maludam.

Oleh VALENTINE NGUMBANG

See author's posts


Pencuri barang kemas Kim Kardashian akan dibicarakan

PARIS: Seramai 12 orang lelaki yang dituduh dalam satu rompakan di Paris, Perancis sehingga menyebabkan beberapa barangan kemas bernilai berjuta-juta dolar milik bintang realiti televisyen popular, Kim Kardashian dilarikan, kini cuma tinggal satu lagi peringkat sebelum kes itu dibicarakan, kata seorang sumber kepada AFP.

Seorang sumber kehakiman berkata, para pendakwa akan membawa kes rompakan itu ke mahkamah melibatkan 12 orang tersebut yang kini telah dilepaskan tetapi masih berada dalam pengawasan undang-undang dengan dakwaan rompakan bersenjata dan melakukan jenayah.

Lima daripada 12 lelaki itu dituduh menyerbu sebuah kediaman mewah yang didiami Kardashian semasa Minggu Fesyen Paris pada 2016 dengan menahan selebriti itu dan mengacukan senjata api ke arahnya serta melarikan berlian termasuk beberapa barangan kemas bernilai sembilan juta euro (RM43.18 juta).

Majistret yang menghakimi kes itu kini akan memutuskan sama ada kes itu akan dibicarakan walaupun mana-mana perbicaraan tidak dijangkakan berlangsung sehingga 2021, kata satu sumber.

Kumpulan penjenayah itu yang memakai uniform polis menyerbu apartmen didiami Kardashian telah mengurung, mengikat dan melekat pita pada mulutnya di dalam bilik mandi sebelum melarikan barang-barang kemas termasuk cincin berlian Lorraine Schwartz bernilai empat juta euro (RM19.17 juta).

Salah seorang lelaki yang dituduh melakukan jenayah itu, Yunis Abbas melarikan diri dengan menggunakan basikal telah tercicir seutas barangan kemas berbentuk salib bernilai 30,000 euro (RM143,793) yang kemudian ditemui oleh seorang pejalan kaki beberapa jam selepas rompakan tersebut.

Ia merupakan satu-satunya barangan kemas yang telah ditemui dalam rompakan berani itu.

Rompakan itu adalah yang terbesar yang dilakukan oleh seorang individu dalam tempoh lebih 20 tahun.

Seorang lelaki yang dituduh merancang rompakan itu, Aomar Ait Khedache telah ditangkap selepas asid deoksiribonukleik (DNA) ditemui di tempat kejadian.

Khedache memberitahu para penyiasat mencari seorang pembeli untuk cincin berlian Lorraine Schwartz dengan menyatakan hasil rompakan itu mudah untuk dikenal pasti dan telah menyerahkannya kepada pihak ketiga. – AFP

See author's posts


Penjara Guantanamo ditutup

GENEVA: Sekumpulan pakar hak asasi Pertubuhan Bangsa-Bangsa Bersatu (PBB) menyambut baik hasrat Presiden Amerika Syarikat (AS) Joe Biden semalam bagi menutup penjara tentera di Teluk Guantanamo dan mendesak Washington mengenal pasti jenayah dilakukan tahanan.

Rumah Putih dalam kenyataan bulan lalu berkata, Biden menyasarkan penutupan penjara berkenaan yang diwujudkan selepas tragedi serangan pesawat yang merempuh bangunan Pusat Dagangan Dunia (WTC) pada 11 September 2001.

Dua kumpulan kerja PBB mengenai penahanan secara paksa dan arbitrari serta lima pakar bebas hak asasi manusia memuji hasrat AS namun menekankan supaya pentadbiran turut memberi perhatian terhadap baki 40 tahanan termasuk seksaan yang dikenakan ke atas mereka.

“Bersempena ulang tahun ke-20 9/11, kami menggesa kajian semula yang telus, komprehensif, dan penelitian dengan penumpuan kepada akauntabiliti operasi, legasi penjara juga suruhanjaya tentera, ” menurut kumpulan pakar itu yang dilantik oleh PBB tetapi tidak bercakap mewakili badan dunia itu.

Ramai tahanan yang berusia dan berada dalam kelompok rentan yang bukan sahaja berdepan hukuman penjara selama bertahun-tahun tetapi turut diseksa secara fizikal dan psikologi.

“Kami menggesa dasar dan amalan bagi kewujudan penjara dan suruhanjaya tentera ditolak bagi mencegah pelanggaran undang-undang antarabangsa,” kata kumpulan pakar itu.

Kumpulan pakar berkenaan turut menegaskan pentingnya bagi tahanan yang sekian lama dinafikan hak untuk mendapat perbicaraan secara adil diberikan rawatan pemulihan.

Dalam pada itu, mereka turut menggesa pihak berkuasa AS memastikan pendakwaan terhadap semua tuduhan berasas mengenai pelanggaran hak asasi manusia.

“Sebilangan besar individu yang kini dan sebelumnya ditahan di Teluk Guantanamo sudah menghabiskan sebahagian besar hidup mereka dalam situasi yang mana kedaulatan undang-undang tidak membawa apa-apa makna.

“Demokrasi boleh dan harus dilakukan dengan lebih baik dan AS perlu menamatkan satu daripada episod sejarah hitamnya,” katanya.

Guantanamo adalah sebuah pangkalan tentera laut AS terletak di hujung tenggara Cuba.

Untuk rekod, pentadbiran George W Bush membuka penjara itu untuk menahan suspek pengganas dan ia dikaitkan dengan pelbagai kontroversi sehingga mendapat kecaman dunia. – AFP

See author's posts


WHO senarai tiga maklumat salah koronavirus

PETUGAS kesihatan menyembur cecair pembasmi kuman di Gedung Beli-belah Kanak-kanak Pyongyangbaru-baru ini. • Foto AFP

GENEVA: Pertubuhan Kesihatan Sedunia (WHO) memaklumkan bahawa terdapat maklumat salah berhubung varian Omicron, BA.2 yang tersebar sehingga menyebabkan salah faham meluas, lapor AFP semalam.

Amaran itu dikeluarkan selepas jangkitan baharu global meningkat sebanyak lapan peratus pada minggu lalu berbanding minggu sebelumnya.

Ketua Teknikal Covid-19 WHO, Maria Van Kerkhove menegaskan awal minggu lalui bahawa terdapat banyak maklumat  yang salah di luar sana.

“Kita mempunyai sejumlah besar maklumat yang salah di luar sana. Maklumat salah bahawa Omicron adalah penyakit ringan, pandemik telah berakhir dan Omicron adalah varian terakhir yang perlu ditangani. Ini benar-benar menyebabkan banyak kekeliruan,’’ kata Kerkhove.

Pengarah Eksekutif WHO, Mike Ryan pula berkata, virus Covid-19 itu belum menjadi penyakit bermusim, manakala corak jangkitannya belum dapat diramal.

“Ia menular dengan mudah. Virus ini akan terus menular di seluruh dunia disebabkan penurunan tahap imuniti dan vaksin yang tidak bertindak secara sempurna untuk menangkis  jangkitan.

“Begitulah cara virus berfungsi. Ia berjangkit dalam komuniti dan akan bergerak dengan cepat ke komuniti seterusnya yang tidak dilindungi,’’ kata Ryan.

WHO pada minggu lalu turut melaporkan lebih 11 juta jangkitan baharu di seluruh dunia dengan 43,000 kematian. Angka tersebut merupakan peningkatan kira-kira lapan peratus.

Untuk tiga minggu sebelumnya, jumlah kematian akibat Covid-19 telah berkurangan di seluruh dunia. – AFP

See author's posts


Penggantungan penerbangan terus AirAsia Kuching-Pulau Pinang mulai 1 Mac Ini

KUCHING: Kementerian Pengangkutan Sarawak menerima keputusan penggantungan penerbangan terus melibatkan laluan Kuching-Pulau Pinang mulai 1 Mac ini disebabkan faktor-faktor operasi.

Menteri Pengangkutan Sarawak, Dato Sri Lee Kim Shin berkata, pihaknya menerima keputusan pihak pengurusan AirAsia memandangkan separuh daripada pesawat syarikat tambang murah itu masih dijadualkan untuk penyelenggaraan.

Menurutnya, kini hanya syarikat penerbangan Firefly sahaja yang mengendalikan penerbangan terus antara Kuching-Pulau Pinang-Kuching dengan kekerapan penerbangan sebanyak dua kali sehari.

“Penggantungan penerbangan ini tidak dapat dielakkan dalam industri penerbangan disebabkan pelbagai keadaan operasi.

“Bagaimanapun, syarikat penerbangan bertanggungjawab untuk memberikan notis dalam masa yang mencukupi serta menyediakan penerbangan alternatif atau bayaran balik penuh kepada penumpang yang terjejas,” katanya dalam satu kenyataan media pada Selasa.

Sebelum itu, beliau telah diberi taklimat ringkas oleh Pegawai Perhubungan Kerajaan AirAsia di Sarawak, Hamdan Mohamad mengenai penggantungan penerbangan terus AirAsia melibatkan laluan Pulau Pinang-Kuching.

Taklimat itu turut dihadiri Ketua Penerbangan Kementerian Pengangkutan Sarawak, Zulkarnain Rosli.

Penumpang yang terjejas diberi tiga pilihan, iaitu mereka boleh memilih untuk mengambil pertukaran penerbangan percuma melalui Kuala Lumpur atau mendapatkan bayaran balik tiket penerbangan secara kredit ke dalam akaun AirAsia atau mendapatkan bayaran balik tunai dikreditkan terus ke akaun bank peribadi penumpang.

Beliau turut menasihatkan penumpang yang terjejas supaya membuat aduan lanjut kepada Suruhanjaya Penerbangan Malaysia (MAVCOM) , selaku pengawal selia untuk pembangunan penerbangan di Malaysia sekiranya mereka menghadapi masalah untuk mendapatkan kembali tiket penerbangan mereka melalui pautan laman web https://flysmart.my/en/make-a-complaint/.

See author's posts


Sarawak United FC baham KUFC

SARAWAK United FC kembali menemui rentak kemenangan apabila berjaya menewaskan Kelantan United FC (KUFC) dalam pusingan kelapan saingan Liga Premier 202O di Stadium Pegeri Petra Jaya, Kuching malam Jumaat.

Skuad kendalian kendalian E. Elavarasan yang bermula garang meledakkan gol sulung perlawanan enam minit selepas sepak mula menerusi kepten pasukan, Mohd Amri Yahyah.

Selang 12 minit kemudian, Sarawak United mengukuhkan lagi kedudukan dengan jaringan hasil daripada Patrick Ronaldinho Wleh di minit ke-18.

Bermain tanpa kehadiran penonton, pasukan tuan rumah tampak lebih menguasai perlawanan dengan beberapa percubaan namum gagal untuk menambah jaringan.

KUFC yang masih mencari rentak perlawanan cuba untuk mencari gol pernyamaan sekali gus menjadikan rentak perlawaan sedikit seimbang di pertengahan separuh masa pertama dengan kedua pasukan saling berbalas serangan.

Masuk separuh masa kedua, KUFC turun dengan lebih garang dan menguasai hampir keseluruh permainan.

Beberapa percubaan kelantan seringkali mencemaskan benteng Sarawak United namum penyudah yang tumpul sekali lagi mengagalkan usaha kelantan untuk mencari gol.

Gol sulung kelantan muncul pada minit ke-78 selepas pengadil pengadil Ahmad Zuhaidi Dzulkifli menghadiahkan sepakan penalti kepada KUFC, selepas penyerang dari Gambia, Alfusainey Gassama dijatuhkan pemain tengah Sarawak United, S Chanturu di dalam kotak penalti dalam satu serangan balas.

Gassama tenang menyempurnakan sepakan penalti itu dan menewaskan penjaga gol Sarawak United, Shaiful Wazizi Mohammad, untuk merapatkan kedudukan 2-1.

Perlawanan semakin sengit di penghujung perlawanan dengan skuad Kijang hijau cuba untuk mencari gol penyamaan namum sehingga wisel penamat tiada tambahan jaringan dihasilkan kedua pasukan menjadikan kedudukan kekal memihak kepada skuad tuan rumah.

Kemenangan Sarawak United itu berjaya melonjakkan mereka ke tempat sembilan liga dari tempat ke 11, dengan mengumpul lapan mata dari lapan perlawanan manakala Kelantan United kekal di tangga keenam dengan sembilan mata.

Oleh Akmal Abid Yusup

See author's posts


Penanda buku kreatif jadi kebanggaan Teresa

Jarang orang membaca novel sekali gus, jadi penanda buku memang amat diperlukan  bagi menanda bahagian yang sudah dibaca dan bakal dibaca.

Walaupun ramai yang tidak peduli dengan apa yang boleh dijadikan penanda buku ini tetapi bagi pembuat penanda buku kreatif, Teresa Nawie Rowland Reggie, 36, karya yang mempunyai sifat halus serta bernilai tinggi menjadi pilihannya.

Guru di di Sekolah Kebangsaan  Benawa, Marudi dan berasal dari Betong tetapi kini menetap di Miri, memang aktif di dalam penghasilan penanda buku kreatif ini.

Semasa ditemu bual Stail, Teresa berkata beliau telah berjinak-jinak di dalam bidang kraf ini sejak empat tahun lalu  dan bahan-bahan yang digunakan untuk menghasilkan hasil kraf adalah kulit kayu, kertas lukisan dan kanvas.

Lulusan Ijazah Sarjana Muda Seni Halus (Kepujian) FSSR Uitm Shah Ala mini  berkata,  untuk penghasilan kraf penanda buku dan lukisan atas kulit kayu, beliau biasanya menggunakan warna akrilik, marker pen, artline pen  khas untuk lukisan dan marker fabric.

Katanya kulit kayu mestilah dipilih mengikut kualiti agar mendapat hasil yang memuaskan ketika melakar atau melukis di atasnya.

“ Semakin tebal dan rata kulit kayu, maka  semakin berkualiti dan tinggi harganya,” kata Teresa.

Dalam tempoh sebulan Teresa boleh menghasilkan empat atau lima lukisan/catan bersaiz A4, manakala penanda buku pula kira-kira 30 keping, bergantung kepada tempahan.

Jelasnya penanda buku yang berwarna dijual dengan harga RM4  sekeping dan RM3 untuk yang hitam putih.

Sementara itu,  lukisan bersaiz A4 atas kertas dijual dengan harga RM75 hingga RM85, manakala  saiz A4 atas kulit kayu harganya mencecah RM85 hingga RM150.

“ Selain dijual selebihnya saya simpan sebagai koleksi peribadi,” jelasnya yang menggunakan nama Nawie Rowland untuk menandatangani  hasil karya seninya.

Beliau juga mempunyai akaun Instragram atas nama Artessa Craft iaitu untuk digunakan memuatnaik gambar karya seni dan hasil kraf tangan lain seperti anting-anting manik dan beg rotan Penan.

Bagaimanapun kata Teresa,  beliau hanya menghasilkan anting-anting manik dalam  jumlah yang kecil kerana mahu memberi fokus kepada lukisan.

Selain itu beliau juga menjual beg rotan yang dibuat oleh kaum Penan dengan harga yang berpatutan mengikut kualiti beg.

Oleh  JIKU JUGUONG

See author's posts


Syarikat Malaysia dijangka jana potensi nilai eksport RM6.5 juta

BANGKOK: Misi Lembaga Pemasaran Pertanian Persekutuan (FAMA) di pameran Asia Fruit Logistica 2022 di Bangkok, Thailand dijangka menjana potensi nilai eksport RM6.5 juta.

Tahun ini, tiga syarikat pengeksport telah diketengahkan oleh FAMA iaitu DRS Trading Sdn Bhd, Makatas Marketing Sdn Bhd dan Aqina Fruits Sdn Bhd.

Syarikat berkenaan menyertai Asia Fruit Logistica, pameran khusus bagi sektor buah-buahan yang terbesar di Asia di Queen Sirikit National Convention Centre di sini yang berlangsung dari 2 hingga 4 November.

Buah-buahan dipromosikan adalah durian sejuk beku, nanas segar, belimbing, tembikai, nanas dan produk hiliran berasaskan buah-buahan.

Selain itu, beberapa produk baharu turut diperkenalkan pada pameran itu termasuk nanas kering, pati ayam nanas, snek berasaskan nanas dan serbuk durian.

FAMA dalam satu kenyataan berkata usahawan Malaysia dijangka mencatatkan nilai potensi eksport sebanyak RM6.5 juta menerusi permintaan yang baik dari negara seperti Amerika Syarikat, United Kingdom, Japan, China, Korea dan negara Timur Tengah antaranya Emiriah Arab Bersatu (UAE) dan Lubnan.

“Menerusi maklum balas yang diterima, buah-buahan tropikal Malaysia mendapat permintaan yang memberangsangkan dari pengguna global terutamanya buah-buahan segar seperti nanas, durian dan nangka serta produk hiliran,” katanya.

Duta Besar Malaysia ke Thailand, Datuk Jojie Samuel turut melawat ke gerai-gerai pengeksport Malaysia di Asia Fruit Logistica hari ini.

Penyertaan FAMA pada Asia Fruit Logistica itu bertujuan untuk membantu memperluas dan memperkukuhkan pasaran buah-buahan tropika Malaysia di peringkat global.

Promosi seumpama itu telah dilakukan sejak 2004.

Sementara itu, Kaunselor Pertanian Pejabat Penasihat Pertanian Bangkok, Hairuddin Maslan berharap lebih banyak syarikat Malaysia berkelayakan menyertai pameran antarabangsa seperti AsIa Fruit Logistica di Thailand untuk mengembangkan kehadiran pasaran mereka di peringkat global.

“Pameran sebegini akan memberi peluang kepada syarilat-syarikat Malaysia menerokai peluang baharu dan menembusi pasaran yang lebih besar,” katanya kepada Bernama.

Beliau berkata Kementerian Pertanian dan Industri Makanan (MAFI) menerusi FAMA secara berterusan menyediakan platform kepada komuniti perusahaan kecil dan sederhana (PKS) tempatan untuk meneroka pasaran eksport di seluruh dunia menerusi jabatan dan agensinya.

Saiz pasaran eksport yang terbuka dan luas menawarkan pulangan yang lebih menguntungkan serta sebagai alternatif kepada pasaran domestik yang terhad.

“Walaupun bidang pengeksport mempunyai cabaran dan risiko yang tinggi, namun usahawan Malaysia perlu diperkasakan dan dibimbing untuk berdaya maju diperingkat global,” katanya. – Bernama

See author's posts


Jepun tarik balik amaran kecemasan pindah penduduk di Hokkaido

TOKYO: Kerajaan Jepun memberi amaran awal, pagi tadi menggesa penduduk Hokkaido untuk berlindung selepas Korea Utara melancarkan peluru berpandunya.

Amaran berkata peluru berpandu itu dijangka mendarat sekitar 8.00 pagi waktu tempatan.

“Berpindah segera. Berpindah segera,” kata kerajaan dalam amaran awal, memberitahu penduduk Hokkaido untuk berlindung di dalam bangunan atau bawah tanah.

Tetapi tidak lama selepas itu, bandar Asahikawa di Hokkaido menulis di Twitter bahawa tidak ada lagi kebimbangan mengenai bahaya.

“Selepas kami mengesahkan maklumat itu, tidak ada kemungkinan peluru berpandu itu akan jatuh di Hokkaido atau kawasan sekitar wilayah itu,” kata akaun itu, memetik rangkaian kecemasan kerajaan negara.

Justeru, menarik balik perintah pemindahan penduduk di pulau utara Hokkaido selepas memaklumkan sistem amaran kecemasan tersilap meramalkan peluru berpandu yang dilancarkan dari Korea Utara akan jatuh berhampiran pulau itu.

Perdana Menteri Jepun, Fumio Kishida berkata, peluru berpandu yang dilancarkan oleh Korea Utara “tidak jatuh di wilayah Jepun”, selepas kerajaan mengeluarkan amaran kepada penduduk Hokkaido.

Menteri Pertahanan Yasukazu Hamada memberitahu, peluru itu kemungkinan peluru berpandu balistik kelas ICBM juga tidak jatuh di perairan ekonomi Jepun.

Pengawal pantai Jepun berkata, peluru yang kelihatan seperti peluru berpandu itu telah jatuh di laut di sebelah timur Korea Utara.

Peluru berpandu itu, disyaki jarak pertengahan ditembak pada 7.23 pagi dari dekat Pyongyang, kata Ketua Turus Bersama Korea Selatan.

Tentera Korea Selatan berkata, pihaknya berada dalam keadaan berjaga-jaga dan mengekalkan kesediaan dalam koordinasi rapat dengan Amerika Syarikat (AS).

Pelancaran itu dibuat dua hari selepas media negara Korea Utara KCNA melaporkan bahawa pemimpin Kim Jong Un menggesa untuk mengukuhkan pencegahan perang negara itu dengan cara “lebih praktikal dan menyinggung perasaan” untuk menentang apa yang dipanggil tindakan pencerobohan oleh Amerika Syarikat.

Korea Utara telah mengkritik siri latihan ketenteraan bersama antara AS dan Korea Selatan baru-baru ini sebagai ketegangan yang semakin meningkat, meningkatkan ujian senjatanya dalam beberapa bulan kebelakangan ini. – AFP

See author's posts


Nusantara berpotensi besar untuk pelancongan

JOGJAKARTA (Indonesia): Ibu negara baharu Indonesia, Nusantara di Kalimantan Timur yang berkongsi sempadan dengan Sarawak dan Sabah di Malaysia dijangka dapat membantu meningkatkan lagi aktiviti pelancongan antara kedua-dua negara.

Menteri Pelancongan dan Ekonomi Kreatif Indonesia, Sandiaga Uno berkata pemindahan ibu negara dari Jakarta akan memberi manfaat dan meningkatkan ekonomi bukan sahaja buat Indonesia malah juga untuk Malaysia menerusi peningkatan jumlah ketibaan pelancong.

“Saya fikir ia situasi sama menang kerana aktiviti pelancongan akan meningkat di bahagian negara itu. Dijangka berlaku aliran pelancong dan berpotensi merancakkan aktiviti ekonomi tempatan.

“Kami (Indonesia) juga percaya bahawa ini akan mewujudkan pengimbangan semula pertumbuhan bukan sahaja di Jawa tetapi juga memberi manfaat kepada Kalimantan dan Indonesia secara keseluruhan.

“Saya amat percaya ini juga akan membawa “kesan domino” dengan limpahan pelancong ke kedua-dua hala,” kata beliau dalam temu bual eksklusif dengan Bernama di luar Forum Pelancongan ASEAN (ATF) 2023 yang diadakan di sini dari 3 hingga 5 Februari.

Bertemakan “ASEAN: A Journey to Wonderful Destinations”, ATF 2023, acara pelancongan terbesar di rantau ini yang bertujuan untuk membangunkan destinasi utama pelancongan serantau serta antarabangsa selain mengukuhkan kedudukan ASEAN sebagai pemacu pertumbuhan ekonomi dan penciptaan pekerjaan.

Pada Januari tahun ini, Perdana Menteri Datuk Seri Anwar Ibrahim semasa lawatan rasmi ke republik itu juga menyatakan bahawa pembangunan ibu negara baharu Indonesia di Kalimantan akan memberi manfaat kepada ekonomi serantau di negeri-negeri Malaysia timur.

Menyentuh mengenai ATF 2023, Sandiaga berkata sekarang adalah penting buat semua negara anggota ASEAN bekerjasama secara kolektif untuk meningkatkan sektor pelancongan serantau terutamanya dalam pemulihan pantas daripada pandemik.

Memetik ucapan Menteri Pelancongan, Kesenian dan Kebudayaan Malaysia, Datuk Seri Tiong King Sing di forum itu, Sandiaga berkata kerjasama antara negara anggota akan membantu memulihkan pelancongan serantau secara bersama.

“…memandangkan sekarang kita berada dalam fasa pascapandemik dan kita juga adalah jiran dan bersaudara, mengapa kita tidak melihat cara untuk bekerjasama dengan semangat ASEAN itu? Saya menyokong sepenuhnya apa yang beliau (Tiong) katakan,” tambahnya.

Bernama melaporkan Tiong berkata semua negara ASEAN mesti menggunakan platform ATF dalam memulihkan sektor pelancongan dan tidak ada gunanya bersaing antara satu sama lain.

Jogjakarta sebelum ini pernah menganjurkan ATF pada 2002. – Bernama

See author's posts


Rundingan Empangan Nil disambung semula

ADDIS ABABA: Selepas hampir sebulan tertangguh,rundingan tiga hala antara Ethiopia, Sudan dan Mesir berhubung isu Grand Ethiopia Renaissance Dam (GERD) di Sungai Nil disambung semula pada Ahad, laporAgensi Anadolu.

Dalam kenyataan media dikeluarkan selepas mesyuarat secara maya itu, Kementerian Luar Ethiopia berkata pihaknya bersetuju dengan dokumen yang dikemukakan pakar Kesatuan Afrika (AU). Sudan juga bersetuju sementara Mesir ‘menolak’.

Menurut kenyataan itu lagi, beberapa masalah yang tertangguh selama ini sudah dapat diselesaikan,hanya isu penggunaan Ethiopia di perairan Sungai Nil masih tertangguh.

Sejak Jun tahun lalu ketiga-tiga negara telah mengadakan perbincangan, AU bertindak sebagai perantara, selepas rundingan Washington yang diterajui Amerika Syarikat dan Bank Dunia menemui jalan buntu.

Perbincangan terbaru melibatkan menteri luar negeri dan menteri air dariketiga negara, serta pakar yang ditugaskan oleh badan pan-Afrika, menurutMenteri Jurutera Air, Pengairan dan Tenaga Ethiopia, Seleshi Bekele, menerusi akaun Twitternya.

“Pembinaan GERD kini sudah mencapai 78 peratus,” katanya. Beliau berkata, perbincangan tertumpu mengenai peraturan dan garis panduanpengisian pertama dan operasi tahunan empangan.

Mesir membantah GERD sejak pembinaannya dimulakan pada 2011, kerana skim hidro akan mengurangkan aliran air di hilir.

Ethiopia berpendapat empangan itu sangat penting untuk mengatasi kekurangan elektrik yang serius di negara ini.

Ethiopia juga merancang untuk mengeksport lebih 6,000 megawatt elektrikyang akan dihasilkan. Kerjakerja menguji dua turbin akan dilakukan sekitar pertengahan tahun ini.

Rundingan terbaru itu diadakan di tengah ketegangan sempadan antaraEthiopia dan Sudan setelah tentera Sudan melintasi wilayah Ethiopia sejak dua minggu lalu. – Bernama

See author's posts


LEGASI: SUATU WAWASAN,IKUTAN ATAU FATAMORGANA?

LEGASI, perkataan yang semakin popular, khususnya dalam kalangan golongan yang mempimpin atau merajui sesuatu entiti dalam apa-apa juga ranah kehidupan.  Sama ada persatuan, organisasi, jabatan, kementerian mahupun jentera kerajaan, ‘pencipaan’ serta ‘peninggalan’ sesuatu legasi, menjadi sebutan, apatah lagi sekiranya legasi berkenaan meninggalkan impak yang signifikan dalam perubahan iklim sesuatu ranah.  Ibarat suatu ‘ciptaan’ baharu yang memudahkan cara hidup masyarakat.

Apakah maksud legasi sebenarnya?  Perkataan legasi berasal daripada kata legacie, yang diguna pakai lewat 14 tahun Masihi yang membawa maksud “body of persons sent on a mission,” dan bahasa Latin zaman pertengahan, iaitu legatia, dan daripada bahasa Latin legatus yang bermaksud “ambassador, envoy, deputy,” kata nama yang diguna pakai sebagai kata past participle perkataan legare yang ditakrifkan sebagai “send with a commission, appoint as deputy, appoint by a last will“.  Menurut Kamus Merriam-Webster, kata legacy ditakrifkan pula sebagai, something (such as property or money) that is received from someone who has died;something that happened in the past or that comes from someone in the past; a gift by will especially of money or other personal property; something transmitted by or received from an ancestor or predecessor or from the past; a candidate for membership in an organization (such as a school or fraternal order), who is given special status because of a familial relationship to a member.  Manakala, andai dirujuk Kamus Dewan edisi keempat, perkataan legasi merupakan kata Indonesia Belanda yang membawa pengertian, ‘perwakilan negara di luar negara (tarafnya lebih rendah daripada kedutaan besar).

Bersandarkan takrifan yang dihuraikan, jelas bahawa perkataan legasi yang diguna pakai secara meluas kini, lebih bersandarkan pada takrifannya dalam bahasa Inggerisnya, iaitu  something transmitted by or received from an ancestor or predecessor or from the past. Dalam konteks wacana ini, sesuatu yang diwariskan, sama ada dalam bentuk gagasan, dasar, falsafah mahupun pemikiran.  Dari segi peluasan skopnya, sesuatu yang berbeza daripada bentuk atau unsur yang tipikal sifatnya.

Kerancakan serta ‘kenanaran’ menampilkan sesuatu yang berbeza, di samping menjadi bual bicara yang malar segar, kini seakan-akan menjadi suatu kemestian dalam kalangan golongan ini, dan malah golongan-golongan cendekiawan dalam bidang-bidang tertentu. Pembudayaan amalan yang memacu akal fikir para ‘pengejar legasi’ untuk memerah otak mencari sesuatu pembaharuan yang bukan sahaja bakal memperkukuh serta menganjak kedudukan mereka, akan tetapi meletakkan nama mereka dalam senarai pencetus legasi yang sebelumnya.  Lantaran hal yang sedemikian, pencarian sesuatu unsur yang mampu diistilahkan sebagai legasi semakin dibudayakan.

Dalam sejarah tanah air, hal sedemikian sememangnya terkesan, khususnya dalam ranah siasah yang memperlihatkan rakaman gelaran-gelaran tertentu diberikan kepada pemimpin utama jentera pentadbiran. Gelaran yang diasaskan berlandaskan dasar-dasar yang digagaskan serta cuba diterapkan untuk mencapai sesuatu matlamat yang disasarkan.  Pada kelazimannya, apa-apa yang digagaskan membawa impak besar yang mengubah iklim pembangunan fizikal, mental dan spiritual masyarakat bagi mengubah landskap kemajuan dan kemakmuran negara secara umumnya.  Hal yang dilihat wajar dan bersesuaian dengan konsep ‘pemimpin yang memimpin’.

Namun demikian, tidak semua yang digagaskan yang ingin dijadikan legasi itu, menjadi kenyataan atau berjaya diterjemahkan.  Lantas, menghadirkan suatu bentuk halusinasi atau fatamorgana yang menghadirkan bayangan muluk, tetapi tidak terlihat secara zahirnya.  Apa-apa yang dibentangkan dalam kerangka pelan tindakan sememangnya strategik dan terancang penuh ketelitian.  Akan tetapi, disebabkan berlaku ‘kegelinciran’ semasa perjalanan atas landasan yang telah dibina, penzahirannya tidak mampu dilaksanakan secara berkesan.  Situasi yang menimbulkan kesan sampingan yang bertentangan dengan tujuan asal, yang kemudiannya menjerumuskan bukan sahaja jentera pentadbiran ke jurang ‘kemusnahan’, akan tetapi turut mencalarkan catitan sejaran negara secara umumnya, khususnya dalam konteks ranah kenegaraan.  Lantas legasi yang muluk, bertukar menjadi suatu legasi yang hodoh, mengaibkan serta menjadi igauan ngeri.

Dari segi pelarasan tujuan atau matlamat pewarisan sesuatu legasi, sering timbul persoalan, adakah hal sedemikian itu berupa suatu wawasan yang terbit daripada keikhlasan dan ketulusan untuk menghadirkan sesuatu yang mampu mengubah landskap dan iklim kehidupan masyarakat, di samping menganjak kedudukan negara secara umum?  Atau mungkinkah amalan berkenaan berupa suatu tuntutan atau ‘legasi dalam legasi’ semata-mata?  Pun mungkinkah juga sekadar penjelmaan fatamorgana yang menyihir pandangan cuma?  Sememangnya sukar untuk meneka secara tepat matlamat sebalik sesuatu legasi.  Dalam situasi tertentu, sesuatu gagasan bukan hadir dari akal pemikiran individu yang menggagaskannya, akan tetapi cetusan minda individu-individu yang ‘dipertanggungjawabkan’ sebagai ‘penasihat khas’.  Lantas, sejauh manakah kefahaman individu yang kononnya menggagaskannya akan konsep legasi yang sedemikian itu?  Terpulang kepada diri masing-masing untuk menilai ketelusan, keikhlasan dan ketulusannya.

Lindungi diri, lindungi bangsa, lindungi negara!

See author's posts


Jambatan Batang Lupar ll antara projek mega di Simanggang

SIMANGGANG: Dakwaan segelintir pihak kononnya kawasan Dewan Undangan Negeri (DUN) Simanggang tidak mengalami proses pembangunan adalah tidak berasas sama sekali.

Menteri Muda Kesejahteraan Komuniti, Datuk Francis Harden Hollis berkata, dakwaan itu tidak benar kerana beberapa projek pembangunan sudah dan sedang dilaksanakan di sini semenjak dari dahulu hingga sekarang.

Antara projek pembangunan yang sedang dilaksana katanya adalah pembinaan Jambatan Batang Lupar Kedua (termasuk jalan raya) bernilai RM230 juta di Sembauh dan Projek Bekalan Air Luar Bandar (BALB) bernilai RM42 juta di Batu Lintang, Undop.

“Selain itu terdapat banyak lagi projek pembangunan yang sudah dilaksanakan di sini seperti pelebaran jalan raya, pembinaan hospital baharu, naik taraf loji perawatan air, pembinaan jambatan konkrit dan jalan kampung.

“Bagaimanapun mereka tetap mendakwa kawasan ini tiada pembangunan…justeru adalah penting untuk semua rakyat menyebar berita seumpama ini daripada mendengar dakyah pihak berkenaan,” kata beliau.

Harden yang juga ADUN Simanggang berkata demikian ketika berucap merasmikan Program Info In Wheel Merdeka (Perhimpunan Sivik) anjuran Jabatan Penerangan (JaPen) Malaysia Daerah Sri Aman di Rumah Anjar Eddie, Kampung Sinjor di sini.

Hadir sama Residen Sri Aman, Indit Bangai, Pegawai Daerah Sri Aman, Mohd Ashree Wee, Pemangku Pegawai JaPen Daerah Sri Aman, Jesseca Gilbert Bunsu, Penguasa Jabatan Tanah dan Survei Sri Aman, Doris Synia.

Beliau pada program itu menyerahkan Kenyalang Gold Card kepada 11 penerima di samping menyampaikan elaun bantuan RM300 sebulan kepada dua penerima dan tongkat alat bantu berjalan kepada dua warga emas.

Oleh Valentine Ngumbang

See author's posts


Nahas pesawat PIA: 97 maut, dua terselamat

KARACHI: Seramai 97 orang maut, manakala dua lagi terselamat, apabila sebuah pesawat penumpang terhempas ke atas rumah, di sini, semalam, kata pegawai kesihatan, semalam.

Pesawat Pakistan International Airlines (PIA) itu dilaporkan membuat pelbagai percubaan untuk mendarat di lapangan terbang bandar itu sebelum terhempas di kawasan perumahan dan turut merosakkan bangunan, sekali gus menyaksikan operasi menyelamat dikerah sepanjang malam tadi.

Semua penumpang serta anak kapal telah dikira, dan mayat mangsa ditemui di lokasi nahas dengan 19 daripadanya sudah dikenal pasti, kata Kementerian Kesihatan Sindh.

Terdahulu, sebuah hospital tempatan melaporkan ia telah menerima mayat mangsa yang terkorban di atas tanah dalam kejadian itu.

Lokasi nahas berkenaan masih ditutup, setakat pagi semalam.

Asap tebal kelihatan berkepul ke udara ketika anggota penyelamat dan penduduk berusaha mengesan mangsa di sebalik serpihan, manakala bomba pula bergelut memadamkan kebakaran.

Seorang wartawan AFP di lokasi kejadian turut menyaksikan mayat rentung dibawa ke dalam ambulans.

Menurut PIA, pesawat berkenaan terputus hubungan dengan pusat kawalan trafik udara sejurus jam 2.30 petang waktu tempatan ketika dalam penerbangan dari Lahore ke Karachi.

Kemalangan itu berlaku ketika warga Pakistan sedang membuat persiapan menyambut Aidilfitri dengan ramai dalam perjalanan pulang ke kampung halaman.

Sementara itu anggota bomba di lokasi kejadian, Sarfraz Ahmed, memberitahu AFP bahawa bahagian muncung dan fiuslaj pesawat Airbus A320 itu mengalami kerosakan teruk akibat nahas berkenaan.

Malah, beliau berkata, anggota penyelamat mengeluarkan mayat yang ditemui masih memakai tali pinggang keselamatan di tempat duduk.

Juruterbang pesawat itu, Sajjad Gull, yang menurut satu kenyataan rasmi adalah juruterbang kanan A320 dengan pengalaman luas, dikatakan mengadu timbul masalah selepas melakukan percubaan kali kedua ke landasan, sebelum pusat kawalan trafik udara terputus hubungan dengan beliau.

PIA menjanjikan siasatan bebas sepenuhnya.

Menteri Dalam Negeri, Ijaz Ahmad Shah, pula memaklumkan bahawa pesawat itu dipercayai mengalami masalah teknikal dan juruterbang dikatakan membuat panggilan kecemasan selepas satu enjinnya tidak berfungsi. – AFP

See author's posts


PRS mahu rampas semula kerusi kalah 2018

RYNNA SHA’ERRA

KUCHING: Parti Rakyat Sarawak (PRS) mahu merampas semula kerusi yang ia kecundang kepada pembangkang pada Pilihan Raya Umum ke-14 (PRU-14) 2018.

Naib Presidennya, Datuk John Sikie Tayai berkata, sasaran adalah untuk PRS menang semua kerusi ditandingi di bawah logo Gabungan Parti Sarawak (GPS).

“Sudah tentu kita akan cuba menang semua kerusi yang kita kalah pada PRU-14 dan kita akan cuba sebaik mungkin,” katanya kepada pemberita selepas majlis perasmian Bengkel Pengendalian Kes Mahkamah Bumiputera Sarawak bagi zon selatan di sini, hari ini.

Pada PRU-14, PRS bertanding di enam kerusi Parlimen tetapi tewas di tiga kawasan iItu Lubok Antu, Selangau dan Julau. Ia menang kerusi Parlimen Hulu Rajang, Kanowit dan Sri Aman.

Bagaimanapun, pada 2019 PRS hilang satu kerusi apabila Ahli Parlimen Sri Aman, Datuk Masir Kujat melompat parti menyertai Parti Sarawak Bersatu (PSB) tetapi sejak Mac lalu pula, keluar PSB untuk menjadi Ahli Parlimen Bebas.

Sebelum Parlimen dibubar, PRS hanya mempunyai kerusi iaitu Hulu Rajang melalui penyandangnya, Datuk Wilson Ugak Kumbong dan Kanowit melalui Datuk Aaron Ago Dagang.

PRS adalah antara empat parti komponen dalam GPS.

Sementara itu, John mengingatkan rakyat untuk memilih calon GPS pada PRU-15 19 November nanti.

“Jangan hanya melihat kepada parti semata-mata. GPS merupakan sebuah kerajaan yang baik dan seharusnya rakyat memilih calon GPS pada PRU-15 nanti,” katanya.

See author's posts


Ngerandang jalai nuju pemandai

SARU enti madah pemandai labuh ari langit, ku ajar bala sida niang apai menya.

Lebuh ti nibar jaku nya maya makai lemai, endang lalu bemunyi tichak. “Nyey, amat ku tichak,” ku niang indai ti sama betunga makai lemai enggau menyadi penulis ti enam taun tuai agi. Sama bisi begulu makai dia mega niang ini menya ti nganggutka pala aja besetuju enggau jaku apai.

Kami lima diau di langkau kebun numbas penyauh ari sekula primari ti alai kami duai menyadi sama belajar dalam Primari Enam. Nyadi apai mansutka jaku iya urung bulan Jun pengudah Gawai Dayak taun 1967, iya nya urung lima bulan sebedau kami ngambi peresa Common Entrance kelia.

NGASIKA JAKU APAI INDAI

Nyadi kami duai menyadi endang ngasika jaku apai indai, tajapan manchal, kelebih menyadi aku ti udah manggai umur 19 taun ba Primari Enam. Tu beduduk ari tudah tuai ti enda panjai besekula ba sebuah sekula jauh ari rumah panjai kami lalu semampai kena buli orang ke tuai agi lalu ngujungka iya enda betah. Badu meh tudah tuai lalu mina masuk sekula sereta enggau penulis lebuh sekula ba menua kami empu dibuka dalam taun 1962.

Kami duai meh ti sama enggau urung 40 iku nembiak bukai ngepunka sekula primari Nanga Assam setaun sebedau Malaysia ditumbuh ulih Malaya, Singapore, Sarawak enggau Sabah dalam taun 1963 suba. Penulis diberi lumur tujuh lalu menyadi tuai penulis penama Dom (nama timang) diregista ngena lumur lapan.

Udah ninga jaku apai nya tadi kami duai Dom mina tuchum malik ngagai pangan diri laban sigi andal ati sereta udah sedia napi peresa. Kami duai meh ti semampai bulih lumur satu enggau dua dalam genap peresa. Tang Dom endang semampai tinggal di belakang penulis lalu enda kala bulih lumur satu ngalahka tudah pangan.

Nyadi lebuh peresa Common Entrance penulis bisi renga mimit lalu mina ngaga keretas Arithmetic 30 minit aja tajapan jam diberi 45 minit. Keretas English enggau General Knowledge pan bakanya mega tang laban endang udah chukup besedia napi peresa penulis mujur bulih 100 ungkup semua keretas. Nadai tekenyit mega lebuh duduk peresa penggal tengan taun maya ba Pom 1 dalam taun 1968 di sekula sekonderi penulis bulih aggregate 72.8 peratus lalu bulih lumur satu ungkup tiga kelas Pom 1 maya nya. Sida ti bulih lumur satu ba Pom 3 enggau 4 maya nya udah mujur nyadi lutur ngeli enggau nyadi Bishop Gerija Anglika diatu. Dua iku, iya nya seduai ti ba Pom 2 enggau 5 penulis enda nemu dini seduai nya diatu. Taun nya sekula sekonderi nya di Saratok agi kena pegai orang putih, iya nya Gordon Tedrick ari Kanada lalu genap kali peresa, nama nembiak ti bulih lumur satu, dua enggau tiga ari genap iti pom endang diayanka ba papan nutis ambika dipeda semua. Chukup manah penemu nya. Nya meh nyadika peransang.

AMAT KU TICHAK

Aruh ga tichak setuju, laban penemu apai nya endang sigi amat. Penemu tauka pemandai endang ukai labuh ari langit. Kitai enda tau enda bebendar ngulihka semua pemandai enggau penemu. Amat meh nitih sekeda penemu falsafah enggau sikoloji, endang amat bisi orang mai pemandai ada ari perut indai; reti nya pemandai dibai ada tauka “innate ability” dalam jaku English. Bisi mega ngumbai iya “inborn knowledge” (penemu dibai ada).

Tu sigi amat. Dalam penemu falsafah kenyau ari Plato seduai Aristotle kelia lalu udah nya dipesetuju ulih sekeda raban falsafah baka Bertrand Russell, John Dewey, Paulo Freire sereta dua tiga iku sida bukal, pemandai endang bisi dibai ada tang enda tau enda disungkakka manah agi enggau penemu sereta pemandai digiga enggau diulihka diri empu.

Reti nya, genap iku kitai mensia ti deka ngulihka pemandai enda tau enda bebendar ngiga sereta ngasu penemu awakka chukup, awakka teguh.

Penemu bala sida falsafah tu mega disukung raban sikoloji ti mega bepenemu madah pemandai dibai ada enggau pemandai ulih diri empu bepun ari pengepuh enggau pemagas enda tu enda “diproses” tauka “diolah” dalam jaku Melayu awakka ulih neresap masuk runding kitai seiku-seiku lalu terus nyadi peneleba, nyadi penemu ti ulih dikena kitai idup, meri penyenang enggau pengelantang.

PEJALAI TERUS KE UJUNG

Pejalai ngulihka pelajar sekula enda tau badu, reti nya iya nadai ngetu, nadai pengujung ti nyemetak. Kebuah pia, penemu kitai mensia endang semampai enda chukup ti ngujungka kitai begunaka pelajar baru kena napi pengidup. Udah tuai umur pan agi ga belajar. Ambika banding bala sida niang ini menya endang nadai sekula tang lebuh orang deka ngatur pengawa bepilih pengari rayat aku ingat bala sida ke tuai nya sigi kenanas belajar nyunting X ba sebelah dinding bilik enggaika salah sunting ba keretas undi. Abis papung kayu ba dapur nyadika sunting tauka pinsil sida. Dinding kami sebilik endang aruk magang laban X.

Nyadi diatu bisi peransang ari bala tuai perintah, kelebih agi baka sapit kepala menteri dulu suba, iya nya Datuk Petinggi Jabu Numpang, ti madah kitai sepintu bilik di rumah panjai anang enda nguji ngemansutka seiku graduan.

Utai tu mudah disebut tang chukup pedis dijapai. Taja pia, sekeda rumah panjai di pelilih Saratok sigi udah lama nguluka mayuh pelilih menua bukai ti dudi ari bulih pemansang sekula.

Nyadi ke bendar iya ukai di Saratok aja, tang diatu kitai udah nemu selampur menua Sarawak tu bela keran besemekih ngemujurka jaku ari bala tuai. Taja pia, penulis mina ulih meri chunto ari sekeda rumah panjai di Krian tengah aja.

BISI PENGERANDANG JALAI

Ambika banding dalam Melupa, rumah panjai baka Kedap ti pemadu ili, udah nya bala sida di Pelaie, Mendas, Tanjung Sikup enggau Sungai Belung udah ditemu bulih pemujur dalam pelajar sekula tajapan ukai genap pintu bisi anak sida bulih degree tauka diploma.

Di Kedap endang amat mayuh udah bulih degree nyengkaum Masters, iya nya datai tiga iku sepintu. Di Pelaie bisi seiku udah nyadi professor ba Unimas nyengkaum sekeda sida bukai ti ngembuan degree.

Ba penemu penulis, genap rumah panjai enda tau nadai seiku ti nyadi pengerandang jalai, nguluka sida bukai ngulihka pemandai degree ari universiti. Laban enti bisi seiku ti nyadi chunto, nyadi ‘role model’, iya nyadi peransang lalu ngayanka anak rumah panjai ngembuan pemandai sama baka enggi orang bukai lalu ulih mujur dalam pelajar sekula sida. Reti nya enda tau nadai seiku ti ngerintis sereta ngerandang jalai awakka nyadi peransang dititih bala nembiak bukai ba genap buah rumah panjai.

Oleh TELESA EMPERAN

See author's posts


Lakaran lukisan di Gua Niah jadi tarikan orang ramai

BATU NIAH : Lakaran lukisan yang cantik mengenai pemandangan pintu masuk ke dalam Gua Niah yang dilukis oleh pelukis tempatan di dinding sebuah kedai di sini menjadi tarikan dan tumpuan orang ramai semalam.

Pelukis Lee Thung Kong, 48 tahun berasal Batu Niah merupakan seorang pelukis yang berpotensi tinggi telah mendapat tajaan orang awam di sini untuk melukis dan menghasilkan sebuah lukisan pemandangan Gua Niah.

Lee Thung Kong ketika ditemui di tempat melukis berkata, lukisan yang dilukis adalah 31 kaki sepanjang dan lebar 30 kaki boleh siap sepenuhnya dalam bulan Julai ini.

Sementara iti, Kapitan Pui Kuan Peng ketika ditemui semalam berkata, penghasilan lukisan itu merupakan satu cara untuk menarik pengunjung datang ke sini secara langsung mampu meningkatkan ekonomi di Batu Niah.

Katanya, Batu Niah yang terkenal dengan Gua Niah di peringkat global harus mempunyai sesuatu tarikan untuk memberangsangkan minat pelancong datang ke sini.

“Buah fikiran mewujudkan lukisan adalah daripada orang awam di kedai Batu Niah, kerana melihat lukisan di bandar-bandar berjaya menarik orang ramai.

“Idea tersebut mendapat sambutan dengan menjemput seorang pelukis tempatan untuk menghasilkan lukisan Gua Niah”, jelasnya.

Utusan Sarawak difahamkan bahawa sejak beberapa hari lepas, lukisan dinding ini telah menjadi viral di media sosial hingga sekarang.

Oleh Adum Liu

See author's posts


Batang Sadong perlukan peruntukan lebih

SIMUNJAN: Kawasan Parlimen Batang Sadong memerlukan lebih banyak lagi peruntukan dalam usaha membangunkan kawasan itu.

Ahli Dewan Undangan Negeri (ADUN) Simunjan, Awla Dris berkata, jalan lorong yang terdapat di kawasan Simunjan khususnya Kampung Tanjung Pisang amat memerlukan penambahbaikan bagi memudahkan penduduk kampung di kawasan itu.

“Jadi saya memohon kepada Premier Sarawak, Datuk Patinggi Tan Sri Abang Johari Tun Openg untuk memperuntukkan RM3 juta kerana duit Projek Transformasi Luar Bandar (RTP) tidak cukup untuk kita mengemas kini jalan lorong di seluruh kawasan kita ini,” katanya.

Beliau berucap pada program Pemimpin Bersama Rakyat yang dihadiri Abang Johari di Kampung Tanjung Pisang Simunjan di sini hari ini.

Awla turut menyatakan bahawa kawasan Kampung Ensengei Iban juga memerlukan peruntukan sebanyak RM800,000  bagi menyiapkan kawasan luar rumah (ruai) mereka yang terbengkalai.

“Tiga tahun lepas saya telah memperuntukkan dana RM50,000 khas untuk membaiki ruai mereka namun kontraktor telah menarik diri kerana tidak dapat menjalankan tugas dengan baik.

“Ini ditambah lagi dengan pembinaan benteng yang tidak berkualiti. Jadi kami telah melantik kontraktor baharu dengan lebihan duit RM340,000 dan duit itu tidak mencukupi.

“Saya telah berunding dengan pihak Jabatan Kerja Raya (JKR) namun, saya dimaklumkan bahawa ia memerlukan RM1.1 juta.

“Sudah tiga tahun penduduk di sini meraikan Gawai Dayak dan Krismas di ruai di hadapan rumah,” katanya.

Awla turut meminta agar kerajaan pimpinan Gabungan Parti Sarawak (GPS) membangunkan benteng mini di kawasan jalan masuk ke Kampung Tanjung Pisang.

“Ini  penting agar mereka yang menjalankan aktiviti pertanian di sini dapat bercucuk tanam dengan baik.

“Kebanyakkan mereka ini adalah petani jadi secara tidak langsung dapat menghalang air masuk ke tebing untuk mereka bercucuk tanam. Rugi kalau kawasan ini tidak dibangunkan,” katanya.

Dalam pada itu, katanya, jeti yang baik juga amat diperlukan di kawasan kampung Simunjan kerana kebanyakkan masyarakatnya menjalankan aktiviti sebagai nelayan.

Beliau berkata, perkara ini adalah untuk memudahkan penyimpanan bot atau perahu.

Oleh NICKELYSON LAKUN

See author's posts


Jualan murah Keluarga Malaysia

KUALA LUMPUR: Program Jualan Murah Keluarga Malaysia akan dilaksanakan di 639 Dewan Undangan Negeri (DUN) di seluruh negara setiap minggu mulai pertengahan Ogos, kata Pengerusi Pasukan Khas Jihad Tangani Inflasi Tan Sri Annuar Musa.

Beliau berkata program yang memberi akses kepada rakyat untuk mendapatkan barangan lebih murah pada setiap minggu diadakan selama 18 minggu sehingga akhir tahun ini.

“Program ini akan melibatkan lima kementerian dan dijalankan berdasarkan satu garis panduan di bawah seliaan Kementerian Perdagangan Dalam Negeri dan Hal Ehwal Pengguna (KPDNHEP),” katanya pada sidang media selepas mempengerusikan Mesyuarat Pasukan Khas Jihad Tangani Inflasi di Bangunan Parlimen di sini semalam.

Annuar berkata lima kementerian terlibat telah mula mengambil tindakan bagi pelaksanaan program jualan murah mengikut garis panduan dan akan dipantau oleh KPDNHEP.

Selain KPDNHEP, empat kementerian yang akan bekerjasama bagi pelaksanaan program berkenaan ialah Kementerian Pertanian dan Industri Makanan; Kementerian Pembangunan Usahawan dan Koperasi; Kementerian Pembangunan Luar Bandar dan Kementerian Wilayah Persekutuan.

Sementara itu, Annuar berkata Suruhanjaya Koperasi telah membentangkan cadangan mengenai keterlibatan gerakan koperasi untuk menjual barangan keperluan termasuk barangan dalam senarai Skim Kawalan Harga seperti ayam, gula, minyak, tepung dan beras dengan harga yang lebih murah daripada harga pasaran.

Katanya, mekanisme tersebut akan melibatkan ribuan kedai koperasi di seluruh negara yang mempunyai keupayaan dan kapasiti untuk mengedarkan produk-produk keperluan.

“Konsepnya melalui kerjasama ini, harga barangan yang dijual mesti diturunkan, itu syaratnya. Kita diyakinkan harga produk adalah lebih rendah bagi kita membantu rakyat melalui kedai-kedai koperasi ini,” katanya.

Dalam perkembangan lain, Annuar berkata komunikasi kepada rakyat berhubung sesuatu isu perlu ditingkatkan bagi memberi pemahaman dan penerangan, sekali gus dapat mengelakkan berlakunya salah faham.

“Sebagai contoh pengumuman Kadar Dasar Semalaman (OPR), kalau dahulu memang sentiasa ada pengumuman dari semasa ke semasa tentang OPR tetapi ia tidak menarik perhatian orang ramai pun.

“…tetapi bila berlakunya pada masa ini dalam saat tekanan harga, tekanan inflasi maka isu OPR yang dinaikkan itu menjadi polemik,” katanya.

Justeru, beliau berkata pasukan khas itu akan terus meningkatkan usaha dalam aspek komunikasi untuk menyampaikan maklumat kepada rakyat.

Selain itu, pasukan khas berkenaan juga akan diberikan maklumat terkini oleh Jabatan Perangkaan Malaysia (DOSM) yang melibatkan keadaan semasa inflasi. – Bernama

See author's posts


Sarawak United FC beraksi di Stadium Selayang

SELEPAS dibayangi pandemik Covid-19 dan berehat hampir dua bulan, Liga Malaysia (Liga M) bakal kembali menemui peminat bulan depan apabila jadual rasmi perlawanan dikeluarkan Liga Bola Sepak Malaysia (MFL) semalam.

Seperti musim lalu, saingan akan berlangsung tanpa penonton dan di bawah prosedur operasi standard (SOP) yang ketat.

Menerusi kenyataan MFL, kempen Liga Super dijadual membuka tirainya pada hari Jumaat, 5 Mac depan dengan aksi merebut Piala Sumbangsih di antara Johor Darul Ta’zim (JDT) dan Kedah Darul Aman FC di Stadium Sultan Ibrahim.

Sehari kemudian, empat lagi perlawanan akan berlangsung untuk saingan liga utama itu disusuli pertemuan Perak FC berdepan PJ City di Ipoh pada Ahad.

Dalam masa sama, saingan Liga Premier yang membabitkan 10 pasukan juga akan bermula pada Sabtu, 6 Mac dengan membabitkan dua pertemuan, Kelantan FC-Perak FC Dua dan Sarawak United FC-Kelantan United FC.

Sementara itu, pasukan Sarawak United FC akan menjadikan Stadium Selayang di Selangor sebagai venue rasmi tuan rumah kelab tersebut untuk pusingan pertama Liga Premier.

Mengikut jadual rasmi yang dikeluarkan oleh MFL, Sarawak United FC dijadualkan melayan kunjungan semua pasukan Liga Premier di stadium tersebut untuk semua perlawanan 6 Mac hingga 25 Julai kelak.

Perubahan venue tuan rumah untuk Sarawak United FC bukan satu perkara mengejutkan kerana Pengerusi Sarawak United, Datuk Posa Majais telah sebelum ini mengesahkan bahawa kelab tersebut sedang mempertimbangkan untuk menukar pusat mereka ke Lembah Klang buat sementara waktu.

Perubahan ini dilakukan bagi memudahkan Sarawak United mengharungi Liga Premier sepanjang pandemik Covid-19 masih menular.

Posa ketika mengumumkan kehendak itu, merasakan bahawa kelab bola sepak lain tidak akan mahu ke Kuching ekoran kuarantin wajib 14 hari yang dikenakan Kerajaan Sarawak bagi semua kemasukan ke Sarawak.

Bagi pasukan Kuching City FC, dijangka akan mengikuti jejak langkah Sarawak United FC yang berkemungkinan terpaksa ‘berhijrah’ ke Semenanjung Malaysia bagi menghadapi saingan musim baharu Liga Premier 2021 yang bermula 5 Mac ini sekiranya kerajaan negeri Sarawak kekal dengan prosedur operasi standard (SOP) COVID-19 yang ketat.

Pengerusi Kuching City FC, Fazzrudin Abdul Rahman yang memetik laporan Bernama berkata pengurusan Kuching City FC telah bermesyuarat dan berbincang mengenai perkara tersebut pagi semalam.

“Sebagai permulaan kita berhasrat untuk cuba memohon kepada Liga Bola Sepak Malaysia (MFL), agar empat perlawanan awal kami diadakan di tempat lawan (Semenanjung), bertandang di tempat lawan dahulu memandangkan SOP yang mewajibkan pemain dikuarantin selama 14 hari jika balik ke Sarawak.

“Jika mereka (MFL) bersetuju, kami akan terus pergi ke Kuala Lumpur dan menetap di sana sepanjang empat perlawanan tersebut. Selepas empat perlawanan tersebut, kita akan melihat semula SOP kerajaan negeri Sarawak, jika SOP masih sama mungkin kita akan membuat keputusan untuk memilih satu stadium di Semenanjung sebagai gelangan tuan rumah kita buat sementara waktu,” katanya memetik laporan Bernama semalam.

Oleh ADI SAFARMAN

See author's posts


Rakyat Malaysia tidak perlu dikuarantin

KUCHING: Rakyat Malaysia (termasuk rakyat Sarawak) yang datang dari Semenanjung, Sabah dan Labuan masuk ke Sarawak bermula 1 September ini tidak perlu menjalani kuarantin lagi.

Timbalan Ketua Menteri Datuk Amar Douglas Uggah Embas berkata, bagaimanapun mereka dikehendaki untuk mengisi E-Health Declaration Form (E-HDF) kerana di setiap pintu kemasukan kerana ia amat penting.

“Ini bermakna, mereka boleh keluar dan masuk Sarawak seperti biasa dan tidak perlu memohon permit dan juga tidak akan menjalani kuarantin walaupun untuk tempoh yang lama.

“Namun, semua kemasukan ke Sarawak melalui jalan udara, darat dan laut akan dilakukan ujian Covid-19 secara rawak.

“Bermakna kalau 100 datang, 10 orang akan menjalani ujian rawak dan ia adalah sangat rawak,” katanya pada sidang media perkembangan Covid-19 Sarawak di Dewan Undangan Negeri (DUN) Lama, di sini, semalam.

Mengulas lanjut, Uggah berkata, Jawatankuasa Pengurusan Bencana Negeri Sarawak (JPBNS) dan Kabinet Negeri juga bersetuju untuk semua warganegara Malaysia (termasuk rakyat Sarawak) yang balik dari luar negara akan menjalani kuarantin wajib selama 14 hari di pusat kuarantin yang disediakan Kerajaan Sarawak.

“Ujian Covid-19 akan diambil dua kali iaitu pada hari kedua dan ke-10 dengan kos penginapan kuarantin dan kos ujian Covid-19 untuk rakyat Sarawak akan dibayar oleh Kerajaan Sarawak.

“Manakala, bagi bukan rakyat Sarawak (Semenanjung, Sabah, Labuan dan Bukan Warganegara), mereka akan membayar sendiri kos kuarantin dan kos ujian Covid-19,” jelasnya.

Tambah Uggah, beliau turut mengambil maklum bahawa dalam beberapa minggu lepas ada kes rakyat yang balik dari luar negara tidak berapa setuju untuk menjalani kuarantin wajib 14 hari.

“Mereka memohon keluar lebih awal, tetapi kita tidak boleh tunduk kepada pemohonan itu melainkan mereka ada sebab kesihatan kerana penting untuk kita menentukan bahawa sesiapa yang datang dari luar negara harus dikuarantin selama 14 hari.

“Ini kerana kita melihat kes yang ada termasuk hari ini (semalam) adalah kes import, jadi saya memohon rakyat Sarawak yang balik dari luar negara tidak kira apa pangkat, tolong patuhi dan beri kerjasama.

“Ini penting untuk kita menentukan penularan Covid-19 dapat dibendung sekurang-kurangnya dari kes import,” tambahnya.

See author's posts


PRU-15: Parti umum calon secara berperingkat

KUALA LUMPUR: Menjelang hari penamaan calon Pilihan Raya Umum Ke-15 (PRU-15) pada 5 November ini, beberapa parti dan gabungan politik mula memperkenalkan calon masing-masing bagi kerusi Parlimen secara berperingkat.

Ada bertukar angin ke kawasan baharu, ada juga mempertahankan kerusi dimenangi pada PRU-14, selain terdapat parti masih berteka-teki tentang calon bakal ditampilkan dalam gelanggang pilihan raya kali ini seperti Barisan Nasional (BN) yang dilaporkan akan mengumumkannya dalam masa terdekat.

Setakat ini, DAP telah mengumumkan 16 calon bertanding termasuk tiga penyandang yang bertukar kerusi Parlimen iaitu Yeo Bee Yin dari Bakri, Johor ke Puchong, Selangor; Gobind Singh Deo dari Puchong ke Damansara, Selangor; dan Tengku Zulpuri Shah Raja Puji dari Raub ke Lipis, Pahang.

Parti itu turut mengekalkan penyandang kerusi semasa PRU14 antaranya Cha Kee Chin bagi Parlimen Rasah, Anthony Loke Siew Fook (Seremban), Mordi Bimol (Mas Gading), Dr Kelvin Yii (Bandar Kuching), Alice Lau (Lanang), Oscar Ling Chai Yew (Sibu) dan Chong Chieng Jen (Stampin).

DAP turut menggunakan pengalaman penyandang Ahli Dewan Undangan Negeri (ADUN) di Pahang untuk menggalas pertandingan di peringkat Parlimen negeri itu iaitu Young Syefura Othman yang juga ADUN Ketari di kerusi Bentong, ADUN Tras Chow Yu Hui (Raub) dan ADUN Tanah Rata Chiong Yoke Kong (Cameron Highlands).

DAP turut memperkenalkan tiga muka baharu untuk PRU-15 di Sarawak iaitu Roderick Wong, Tony Chiew dan Laeryy Jabol masing-masing akan bertanding di Sarikei, Bintulu dan Serian.

PKR pula telah mengumumkan 10 calon setakat ini termasuk presidennya, Datuk Seri Anwar Ibrahim yang akan bertanding di Tambun manakala kerusi disandang Anwar iaitu Port Dickson, akan ditandingi Menteri Besar Negeri Sembilan Datuk Seri Aminuddin Harun.

Penyandang kerusi Simpang Renggam Dr Maszlee Malik pula kekal mempertahankan kerusi yang dimenanginya pada pilihan raya lepas.

Tanpa menamakan kawasan Parlimen yang akan ditandingi, PKR turut mengumumkan bekas Ketua Setiausaha Kementerian Pertanian dan Industri Asas Tani Datuk Zainal Azman Abu Seman dan anak kepada bekas Mursyidul Am PAS Nik Omar Nik Abdul Aziz untuk bertanding di Perak, serta bekas Naib Canselor Universiti Sultan Zainal Abidin (UnisZa) Datuk Dr Hassan Basri Awang Mat Dahan di Pahang.

Pensyarah Kanan di Jabatan Parasitologi Fakulti Perubatan Universiti Malaya Dr Noraishah Mydin Abdul Aziz akan mewakili PKR di Wilayah Persekutuan; bekas Ketua Pegawai Eksekutif Lembaga Zakat Selangor Saipolyazan M Yusop (Selangor); bekas presiden Majlis Belia Malaysia Jufitri Joha (Negeri Sembilan) dan calon berusia 28 tahun, Fathin Amelina Fazlie di Perlis.

Amanah pula mengumumkan penyandang kerusi Shah Alam Khalid Samad untuk bertanding di Titiwangsa, Wilayah Persekutuan; ADUN Permatang Pasir, Pulau Pinang Muhammad Faiz Fadzil di Tampin, Negeri Sembilan; Naib Pengerusi Amanah Negeri Sembilan Datuk Zulkefly Mohamad Omar di Jelebu dan Ketua Angkatan Wanita Amanah Nasional Negeri Sembilan Norwani Ahmat di Jempol.

Warisan telah mengesahkan empat calonnya akan bertanding di Sabah iaitu Bendahari Warisan Bahagian Sipitang Datuk Adnan Puteh di Sipitang; ADUN Bongawan Dr Daud Yusof di Kimanis; serta Ahmad Hassan dan Isnaraissah Munirah Majilis yang masing-masing adalah penyandang kerusi Parlimen Papar dan Kota Belud.

Perikatan Nasional (PN) setakat ini telah mengesahkan empat calon Parlimen iaitu tiga daripadanya adalah penyandang kerusi tersebut iaitu Tan Sri Muhyiddin Yassin (Pagoh), Datuk Mas Ermieyati Samsudin (Masjid Tanah) dan Datuk Seri Ahmad Faizal Azumu (Tambun) manakala Datuk Dr Radzi Jidin pula akan bertanding di Putrajaya.

Sementara itu, penyandang kerusi Parlimen Bentong, Wong Tack yang sebelum ini bertanding atas tiket DAP pada PRU-14 mengumumkan akan menjadi calon bebas untuk mempertahankan kerusi itu pada pilihan raya kali ini.

Gabungan baharu Gerakan Tanah Air terdiri daripada Pejuang, Parti Perikatan India Muslim Nasional (IMAN), Parti Barisan Jemaah Islamiah Se-Malaysia (Berjasa), Parti Bumiputera Perkasa Malaysia (Putra) pula setakat ini baru menamakan seorang calon iaitu pengerusi penajanya, Tun Dr Mahathir Mohamad bagi kerusi Langkawi.

Suruhanjaya Pilihan Raya (SPR) menetapkan hari pengundian bagi PRU-15 pada 19 November, penamaan calon pada 5 November dan pengundian awal pada 15 November. – Bernama

See author's posts


Ops Dadu: 11 individu ditahan

KUCHING: Seramai 11 individu disyaki terlibat dalam kegiatan judi tanpa lesen atau judi haram ditahan pihak polis Padawan menerusi Ops Dadu sejak 6 Mac lalu.

Ketua Polis Daerah Padawan Supt Abang Zainal Abidin Abang Ahmad berkata, daripada 11 yang ditangkap dalam operasi tiga hari berturut-turut, empat wanita, dua daripadanya adalah warga Indonesia.

“Dalam serbuan itu, pihak polis merampas sembilan telefon bimbit, kertas bertulis dan wang tunai berjumlah RM2,841.

“Sebanyak 10 kertas siasatan telah dibuka dan kes disiasat mengikut Seksyen 4(1) dan Seksyen 4A (a) Akta Judi Terbuka 1953.

“Jika sabit kesalahan, pesalah boleh didenda antara RM5,000 atau RM50,000 dan penjara tiga tahun,” kata Abang Zainal pada masa sama menyarankan kerjasama orang ramai menyalurkan maklumat kepada polis untuk membanteras kegiatan judi tanpa lesen.

Beliau menegaskan bahawa identity pemberi maklumat akan dirahsiakan.

Oleh Connie Chieng

See author's posts


Pilihan Raya Parlimen Padang Serai pada 7 Dis, penamaan 24 Nov

KUALA LUMPUR: Pilihan Raya bagi Parlimen Padang Serai, Kedah tidak akan diadakan bersekali dengan Pilihan Raya Umum ke-15 (PRU15) esok, sebaliknya ditetapkan pada 7 Dis depan.

Pengerusi Suruhanjaya Pilihan Raya (SPR) Tan Sri Abdul Ghani Salleh dalam kenyataan hari ini berkata hari penamaan calon pula ditetapkan pada 24 Nov, manakala hari mengundi awal pada 3 Dis.

Beliau berkata SPR menerima Writ Pilihan Raya yang dikembalikan oleh Pegawai Pengurus Bahagian Pilihan Raya Parlimen Padang Serai pada Rabu, berhubung kematian calon Pakatan Harapan (PH) M. Karupaiya pada hari sama.

“Tempoh berkempen ditetapkan 13 hari bermula selepas pengisytiharan calon-calon yang bertanding pada 24 Nov hingga pukul 11.59 malam 6 Dis,” katanya.

Urusan permohonan semua kategori undi pos luar negara dan dalam negara secara dalam talian dibuka dari 18 Nov dan ditutup pada 22 Nov.

Bagi maksud Hari Penamaan Calon PRU15 Bahagian Pilihan Raya Parlimen Padang Serai, Abdul Ghani berkata calon-calon yang sah dinamakan sebelum ini dikehendaki hadir ke pusat penamaan calon bagi tujuan cabutan undi, untuk menentukan giliran pada kertas undi.

“Bakal-bakal calon baharu yang ingin bertanding hendaklah menyerahkan kertas penamaan calon, yang telah lengkap diisi dan disemak oleh pejabat pegawai pengurus oleh calon atau penyokong atau pencadangnya semasa hari penamaan calon di pusat penamaan calon yang ditetapkan SPR,” katanya.

Dewan Kompleks Sukan Kulim Hi-Tech, Kulim akan digunakan sebagai pusat penamaan calon dan pusat penjumlahan rasmi undi (PPRU).

Abdul Ghani berkata bagi menjalankan proses PRU15 bahagian pilihan raya Parlimen berkenaan, SPR telah melantik Pegawai Daerah Kulim Datuk Abdul Bari Abdullah sebagai pegawai pengurus pilihan raya dan dibantu oleh enam penolong pegawai pengurus.

Beliau berkata seramai 2,468 orang petugas akan dilantik bagi mengendalikan proses pilihan raya berkenaan, manakala sebanyak 46 buah pusat mengundi biasa yang mengandungi 230 tempat mengundi (saluran) dan satu pusat mengundi awal bagi pengundian yang mengandungi dua tempat mengundi (saluran) akan digunakan.

“Keseluruhan jumlah pusat mengundi sebanyak 47 buah dengan 232 tempat mengundi (saluran),” katanya.

Abdul Ghani berkata PRU15 Bahagian Pilihan Raya Parlimen Padang Serai ini dianggarkan memerlukan peruntukan sebanyak RM1.6 juta.

Beliau berkata Daftar Pemilih Tambahan Bulan Ogos 2022 yang dikemas kini sehingga 9 Okt akan digunakan untuk pilihan raya itu, yang mengandungi seramai 133,867 orang pemilih yang terdiri daripada 133,776 pengundi biasa, 76 orang polis dan 15 orang Pengundi Tidak Hadir Luar Negara.

“SPR menyarankan semua yang terlibat dan hadir pada hari mengundi, hari penamaan calon serta semua urusan pilihan raya untuk memakai pelitup separuh muka, mengamalkan penjarakan fizikal dan sentiasa mensanitasi tangan,” kata Abdul Ghani.

Karupaiya, 69, yang merupakan penyandang kerusi Parlimen Padang Serai dimasukkan ke Hospital Kulim pada Isnin, selepas rebah ketika berkempen akibat serangan jantung dan meninggal dunia pada 2.27 petang Rabu lepas.

Karupaiya sepatutnya menghadapi saingan enam penjuru menentang lima lagi calon iaitu Hamzah Abd Rahman (Pejuang), Datuk C. Sivarraajh (Barisan Nasional), Mohd Bakhri Hashim (Warisan), Datuk Azman Nasrudin (Perikatan Nasional) dan calon Bebas Sreanandha Rao pada PRU15 esok.

Pada PRU14, Karupaiya menang kerusi Parlimen itu dengan majoriti 8,813 undi menewaskan calon PAS Muhamad Sobri Osman dan calon BN Datuk Dr Leong Yong Kong.

— BERNAMA

See author's posts


Kadar jenayah indeks di Sarawak turun 11 peratus

BAU: Kadar jenayah indeks di Sarawak dalam tempoh empat bulan pertama 2023 merekodkan penurunan sebanyak 11 peratus berbanding tempoh sama pada 2022.

Pesuruhjaya Polis Sarawak Datuk Mohd Azman Ahmad Sapri berkata, bagi tempoh Januari hingga April 2023, sebanyak 1,107 kes jenayah indeks dilaporkan berbanding 1,239 kes bagi tempoh sama tahun lalu.

“Selain jenayah indeks, kes jenayah melibatkan harta benda juga menyaksikan penurunan 143 kes menjadikannya 923 kes pada empat bulan tahun ini,” katanya.

Dalam perkembangan lain, kes-kes melibatkan jenayah kekerasan merekodkan peningkatan kepada 180 kes yang dilaporkan bagi tempoh empat bulan tersebut berbanding 11 kes tahun lalu, peningkatan sebanyak 94 peratus.

“Bagaimanapun secara keseluruhannya, saya masih lagi mengatakan bahawa keadaan keselamatan dan kententeraman awam di Sarawak ini adalah terkawal.

“PDRM komited dalam memberikan perkhidmatan terbaik kepada rakyat Sarawak,” katanya ketika sidang media selepas perasmian Balai Polis Siniawan di sini, hari ini.

Dalam pada itu, Balai polis tersebut yang dibina menerusi Program Tranformasi Luar Bandar (RTP) DUN Serembu menelan kos RM500,000.

Pembinaan balai polis yang mengambil masa 23 bulan itu mula dibina pada 1 Februari 2020 dan siap sepenuhnya pada 25 Februari tahun lalu.

Turut hadir, Ahli Dewan Undangan Negeri (ADUN) Serembu Miro Simuh.

Oleh Mohd Neenatul Aizal

See author's posts


Kontraktor Bumiputera, bukan Bumiputera digesa bekerjasama

KUCHING: Premier Sarawak, Datuk Patinggi Tan Sri Abang Johari Tun Openg menggesa kontraktor Bumiputera dan bukan Bumiputera bekerjasama unutk melaksanakan projek Kerajaan Sarawak.

Katanya, Sarawak secara keseluruhannya perlu melaksanakan projek pembangunan terutamanya apabila Jabatan Kerja Raya (JKR) Sarawak kini diiktiraf sebagai jabatan teknikal oleh Kerajaan Persekutuan.

“Saya memperjuangkannya (jabatan teknikal). Kini, Kerajaan Persekutuan memberi Sarawak kuasa untuk melaksanakan projek di bawah RM50 juta.

“Saya mohon penurunan kuasa, kita dapat. Tetapi sekarang, saya harap pelaksanaannya ada,” katanya ketika merasmikan Seminar Inisiatif Baharu Meningkatkan Industri Pembinaan Sarawak di Pusat Konvensyen Borneo Kuching (BCCK), hari ini.

Sehubungan itu, beliau menggesa kontraktor tempatan supaya bertanggungjawab dan tidak meninggalkan projek yang diberikan kepada mereka apabila menghadapi masalah.

“Sebab itu saya perlukan kita semua bekerjasama terutama kontraktor Bumiputera yang diberi kerja. Tolong buat.

“Cuba buat simulasi projek itu sendiri supaya anda tahu cara mengurus projek dan melaksanakan projek itu.

“Kalau terpaksa bekerjasama dengan kontraktor bukan Bumiputera, bekerjasama. Jangan putus asa sahaja. Jangan lepas tangan terus. Bekerjasama dengan orang lain,” katanya.

Oleh NUR AIN OTSMAN

See author's posts


Arsenal julang Piala FA ke-14

PIERRE-Emerick Aubameyang muncul wira selepas membantu Arsenal meraih gelaran Piala FA buat kali ke-14 apabila dia menjaringkan dua gol ketika menumpaskan Chelsea 2-1 dalam perlawanan akhir awal pagi kelmarin di Stadium Wembley.

Bagaimanapun, Christian Pulisic terlebih dulu meletakkan Chelsea di depan hasil jaringan pembukaan pada seawal minit kelima.

Kesilapan Cesar Azpilicueta menjatuhkan Aubameyang dalam petak penalti mengundang padah sebelum ketua pasukan The Gunners itu sendiri menyempurnakan tugas dengan cemerlang pada minit ke-28.

Penyudah mantap Aubameyang ketika perlawanan berbaki 23 minit mengesahkan trofi sulung buat Mikel Arteta pada penampilan pertamanya sebagai pengurus Arsenal musim ini.

Arteta melahirkan rasa bangga dengan pencapaian anak buahnya dan ia kemenangan yang cukup bermakna bagi beliau setelah berjaya merangkul piala pertama sejak menganti Unai Emery pada Desember tahun lepas.

“Bagi saya secara peribadi, enam bulan terakhir merupakan tempoh yang amat sukar. Namun, saya hanya memiliki satu misi ketika datang ke sini dan itu adalah untuk membuat para pemain dan staf percaya kami boleh melakukannya (meraih trofi).

“Ini hari yang sangat istimewa. Para pemain bekerja sangat keras. Terima kasih kepada semua staf kami dan mereka yang membuat keputusan karena memberi saya kesempatan untuk melatih kelab yang saya cintai,” ujar Arteta.

Kemenangan tersebut amat bermakna kepada Arteta kerana beliau menjadi orang pertama yang menjuarai Piala FA sebagai seorang bekas pemain Arsenal dan jurulatih. – AFP

See author's posts


Rusia daftarkan vaksin pertama minggu depan

RUSIA: Menteri Kesihatan Rusia, Mikhail Murashko mengumumkan Rusia bakal mendaftarkan vaksin Covid-19 pertamanya pada 12 Ogos ini.Serentak itu, lapor media antarabangsa, negara berkenaan dijangka mengeluarkan vaksin secara besar-besaran bermula Oktober 2020.Timbalan Menteri Kesihatan Oleg Gridnev memberitahu, ketika ini proses untuk mengeluarkan vaksin tersebut berada pada fasa akhir.“Pasukan profesional perubatan dan warga emas akan menjadi kumpulan pertama mendapat vaksin tersebut,” ujarnya.Menurutnya, peruntukan bagi program vaksinasi juga akan ditanggung kerajaan.Ujian klinikal vaksin pula sudah pun bermula sejak 18 Jun, melibatkan 38 sukarelawan.-AFP

See author's posts


Usahakan tanaman sepanjang PKP

BEKENU: Gunakan masa sepanjang Perintah Kawalan Pergerakan (PKP) ke arah yang menguntungkan melalui pertanian di kawasan masing-masing.

Menteri Muda Wanita, Keluarga dan Pembangunan Kanak-kanak Datuk Rosey Yunus berkata demikian ketika mengadakan lawatan dan tinjauan ke kebun timun di Kampung Pejuang Kelulit semalam.

Katanya, sepanjang PKP masyarakat digalakkan untuk mengusahakan kebun di kawasan berhampiran rumah.

“Ketika lawatan ke kebun timun milik Anuar Sahir dan isterinya Zainab Majid di Kampung Pejuang kelulit semalam bahawa usaha mereka sangat berjaya dan membuahkan hasil.

“Pasangan ini berjaya mengusahakan kebun sepanjang PKP.Mereka juga berjaya menjual hasil timun hampir setan (1,000kg) di sekitar pekan Bekenu,” jelasnya.

Di samping itu, pasangan itu turut menjual pelbagai jenis bunga keladi dan ati-ati, dan difahamkan jualan bunga tersebut mendapat perhatian orang ramai.

Turut hadir wanita Jawatankuasa Keselamatan Kemajuan Kampung Peluang Kelulit.

Oleh ADUM LIU

See author's posts